
Bevezetés

1.1 Előzmények

Körösújfalu Önkormányzata megbízást adott az Erbo-Plan Kft-nek a település rendezési tervének, és egyben a településfejlesztési koncepciójának elkészítésére. A rendezési terv a településfejlesztési koncepció alapján a település egész közigazgatási területére kiterjedően fog elkészülni. A tervezés időtartama 2004-2006. A településfejlesztési koncepció elkészítéséhez szükséges adatok beszerzése, és egyeztetések 2004. őszén kezdődtek. 

Megbízó:

neve: Körösújfalu Önkormányzata

címe: 5536 Körösújfalu, Fő út 14.

telefonszáma: (66) 479-096

faxszáma: (66) 479-096

Készítő: 

neve: Erbo-Plan Kft.

címe: 5700 Gyula, Munkácsy u. 21.

telefonszáma: (66) 561-940

faxszáma: (66) 561-940

www.erbo-plan.hu
Tervező: Tárnok Barbara, geográfus

1.2 A településfejlesztési koncepció célja feladata

A településfejlesztési koncepció célja feladata a település „küldetésének”, jellegének, a távlati fenntartható fejlesztés fő céljainak, stratégiai és cselekvési irányainak meghatározása, a társadalmi, gazdasági és környezeti (művi és természeti) szempontok integrálásával, együttes kezelésével, és ezzel a továbbtervezés megalapozása, mind a közösségi stratégiai-operatív, mind a rendezési-szabályozási tervezés számára, egyúttal a közös célok irányába mutató privát aktivitások generálása, illetve csatornázása.

A településfejlesztési koncepció mind a fejlesztési, mind a szabályozási-rendezési tervezés közös alapdokumentuma, hiszen ennek megfelelően készül (nek) a fejlesztési programok, településszerkezeti terv, és a szabályozási tervek, valamint a helyi építési szabályzat is. Módosítása estén tehát meg kell vizsgálni, milyen egyéb tervek módosítása válik szükségessé, a hatályos fejlesztési és rendezési tervek műfajában egyaránt.

A rendezési tervek tehát a településfejlesztési koncepcióban foglaltak megvalósításának egyik – a fizikai kereteket továbbfejlesztő – eszközét jelentik.

A településfejlesztési koncepció tartalmi, és szerkezeti felépítésénél a MUT által közzétett település rendezési tervek részletes tartalmi és eljárási követelményeiről készült szakmai összefoglalóját*, és a Településfejlesztési Iroda (Belügyminisztérium) által összeállított ,,Útmutató a településfejlesztési koncepció készítéséhez” című  településfejlesztési füzetében leírtakat követtük.

A koncepció első felében, a Probléma- és helyzetelemzés című fejezetben felsorolt pontok alkotják a fejlesztési koncepció vázát, amelyhez a fejlesztési stratégia is illeszkedik. A település jellemzőit, Swot analízisben összesítettünk. A SWOT analízis a tulajdonságok, adottságok feltárásával átláthatóvá teszi a fejlődés lehetséges irányait, segíti a tervezés további fázisait. A jövőképet röviden összefoglalva, a megvalósításához szükséges fejlesztéseket, hosszú távú célkitűzéseket a ,,Fejlesztési stratégia” című fejezetben fejtettünk ki. A fejlesztési célkitűzések az alábbi rendezési tervekkel, programokkal stb. összhangban kerültek megfogalmazásra:

· Országos Területrendezési Terv

· Békés Megyei Területrendezési Terv, egyeztetési anyag (VÁTI Kht., Budapest, 2004 március)

· Békés Megye Területfejlesztési Koncepciója (MTA RKK ATI, Békéscsabai osztály 1998)

· Körösújfalu község települési szennyvízelvezetési programja (KÖVITE Plusz Kft. Gyula, 2004)

· Északkelet-Békés Megyei Kistréség Területfejlesztési Stratégiai Programja (Békés-Mérnök Kft. és Északkelet-Békés Kistréség Fejlesztő Egyesület, Békéscsaba- Sarkad, 1999)

· Észak-Békés Megyei Önkormányzati Térségfejlesztési Társulás Vidékfejlesztési Operatív Programja (Fényesudvar Bt., 2000)

· ,,Esélyt” a jövőnek” Békés-Bihar Kistréség felzárkóztatási, fejlesztési operatív programja 2004-2006 ( 2003 Békéscsaba)

· Észak-Békés Megyei Önkormányzati Térségfejlesztési Társulás Közös Települési Környezetvédelmi programja (Keviterv Eger Vízügyi, Környezetvédelmi és Vállalkozási Mérnöki Kft., 1998)

· Megvalósíthatósági Tanulmány az Észak Békés Megyei Önkormányzati Térségfejlesztési Társulás Kistérségi Közúthálózatának EU Kompatíbilis Fejlesztése (Promei Kht, 2003 Budapest)

· Körös-Sárrét térsége Területfejlesztési célprogram (Ebergényi Tanácsadó Iroda, 1999)

· Észak-Békési Kistérség Ökoturisztikai programja (Ebergényi Tanácsadó Iroda, 2001)

· Megvalósíthatósági tanulmány az Észak-Békés Megyei Vizes Élőhelyek Turisztikai Hasznosíthatóságának Feltárásához (Terra Stúdio Kft, 2004)

· Körösújfalu község hulladékgazdálkodási terve 2004-2008 (Békés Megyei Környezet- és Természetvédelmi Kft., 2004 Békéscsaba)

2. Probléma és helyzetelemzés

2.1 Földrajzi elhelyezkedés, térségi kapcsolatok

Körösújfalu község Békés megye északi határán, Kelet-Magyarország északi és déli részét összekötő 47-es főúttól 20 km-re, Budapesttől 220 km-re, a román határtól 30 km-re található. A települést a Vésztő-Komádi alsórendű közúton, illetve a Vésztő-Körösnagyharsány vasútvonalon lehet megközelíteni. A települést nem érinti autóbusz járat útvonal. A település É-i határában folyik a Sebes-Körös.

Körösújfalu megyei, és egyben régióhatár menti község, halmozottan hátrányos és periférikus helyzetben lévő település. A hátrányos helyzet mind a társadalmi, gazdasági folyamatok kedvezőtlen irányával, mind az infrastruktúra hiányosságaival magyarázható.

Körösújfalu a szeghalmi kistérségbe tartozik. Ezen kívül tagja a Békés-Bihar Kistérség Fejlesztő Egyesületnek, az Észak-Békés Megyei Önkormányzati Térségfejlesztési Társulásnak, az Északkelet-Békés Megyei Kistérség Fejlesztő Egyesületnek. Szomszédos települések: Vésztő, Zsadány, Okány, Komádi.

2.2 Természetföldrajzi elhelyezkedés, domborzat, éghajat

A település a Nagyalföld területének Dél-Tiszántúli egységén belül a Berettyó-Körösvidék középtáj, Kis-Sárrét kistáján fekszik. A 85 és 95 m közötti tszf-i magasságú tökéletes síkság, a Sebes-Körös hordalékkúpjának D-i lábánál elhelyezkedő terület. A mentesített alacsony fekvésű ártéri síkság holtmedrekkel, csatornákkal sűrűn behálózott. A település külterületén feltöltődött ősfolyó medrek és magas partok váltakoznak szeszélyesen. Körösújfalu-Vésztő közötti terület egykori mocsárvilág központja volt. 

A vizsgált terület éghajlata mérsékelten meleg, száraz. Az évi napfénytartam 2000 óra körüli. Az évi középhőmérséklet 10,2-10,3 ºC, a tenyészidőszaké 17,0-17,2 ºC. A vizsgált területet a szélsőséges hőmérsékleti ingadozás jellemzi, az évi abszolút hőmérsékleti maximumok átlaga 34,3-34,5 ºC, a minimumoké –17,0 ºC. A csapadék évi mennyisége 560-590 mm körüli, egyenetlen eloszlású. A leggyakoribb szélirány az északi és a déli, az átlagos szélsebesség 2,5-3,0 m/s közötti.

2.3 Demográfiai folyamatok

2.3.1 Népesség szám alakulás

A település lakónépessége 2003 év végén 695 fő volt. A népsűrűség  ~27 fő/km2, ami elmarad a kistérségi (48, 8), valamint a megyei (70, 9) átlagtól is.

A település 1955-ben lett önálló, ellőtte közigazgatásilag Komádihoz tartozott. Abban az időben Körösújfalu még kiterjedt tanyavilággal rendelkezett és a lakosainak a száma megközelítette az 1500 főt, ez a szám napjainkra 695 főre zsugorodott. Ez a nagy arányú csökkenés egyrészt arra vezethető vissza, hogy az alapvetően mezőgazdaságból élő emberek, az erőltetett téeszesítés során elveszítették földterületeiket, és mivel ipari üzem nem létesült a községben megindult az elvándorlás.

Az elmúlt 13 év lakosszámának változását az alábbi grafikon szemlélteti. A rendszerváltás utáni gazdasági átmenetet erős népességcsökkenés jellemezte. Az 1993-ban megugrott születésszám és alacsony halálozásszám 1994-ben a lakónépesség növekedését okozta. Az 1990-es évek közepétől azonban lassú csökkenés jellemezte a település lakónépességét, ami csak 2001-ben torpant meg, de 2001-től szintén a népességcsökkenés az uralkodó demográfiai folyamat. 

Békés Megye Statisztikai Évkönyv 1990-2003

Összességében a lakónépesség száma 1990-hez képest 4, 8 %-al nőtt, ám ez a folyamat nem stabilizálódott, és ha az elmúlt 3 év tendenciáját vesszük alapul, akkor hosszú távon a lakosságszám csökkenésével számolhatunk.

A népességszám változását egyrészt a természetes szaporulat, másrészt a vándorlási mérleg határozza meg. Körösújfaluban az élveszületések száma az elmúlt 13 évben többször is meghaladta a halálozások számát, de ez a folyamat sose állandósult. Ha az elmúlt három év átlagát vesszük alapul, akkor a természetes fogyás felé hajlik a mérleg nyelve. 

Békés Megye Statisztikai Évkönyv 1990-2003

A természetes fogyás mellett az elmúlt évek vándorlási különbözete is negatív irányba befolyásolta a település lakónépesség számának alakulását (ld. grafikon lejjebb). 

            
[image: image3.wmf]-30

-25

-20

-15

-10

-5

0

5

10

15

20

25

30

35

40

1996

1997

1998

1999

2000

2001

2002

2003

Belföldi vándorlási különbözet 1996-2003 között


Békés Megye Statisztikai Évkönyv 1996-2003
Körösújfalu korstruktúráját tekintve a 15 éven aluliak aránya az utóbbi 5 évet tekintve nagyobb csökkenést mutat, mint a 60 éve felettiek száma. Az elöregedés folyamata Körösújfalun is probléma, bár az öregedési index (15 évnél fiatalabbak és 60 évnél idősebbek aránya) 50%-os, ami kedvezőbb az országos és megyei értékeknél. Hosszabb távon azonban az idősek arányának, és az eltartottak számának további növekedése várható. 

	Körösújfalu korösszetétele 2003-ban

	0-14
	~20 %

	15-60
	~62 %

	61-
	~18 %

	összesen
	100 %


Önkormányzat nyilvántartása alapján

A fenti megállapítások alapján a település idősebbnek nevezhető lakossága egy olyan csoportot képezhet, mely megfelelő szintű önfenntartását megszervezni nem lesz képes. Komoly kihívásra számíthat az önkormányzat, ha ez a kör a költségvetés jótékonyságára szorul majd.

Összegezve tehát, Körösújfalura csökkenő tendenciát mutató természetes szaporulat, öregedő korstruktúra, és negatív vándorlási mérleg jellemző, ami hosszú távon a népességmegtartó képesség romlásához, és a népesség csökkenéséhez vezet.  Jelentős változások nélkül Körösújfalu lakosságának további fogyása prognosztizálható.

Problémák:

· alacsony születésszám

· magas halálozás

· hosszú távon várható népességcsökkenés

· elvándorlás

· öregedő korszerkezet

2.3.2 Foglalkoztatottság, iskolai végzettség

A lakosság nagy része ma is a mezőgazdaságból él.  A munkanélküliek többsége szintén, a korábban mezőgazdasági szektorban dolgozók sorából kerül ki. Munkahelyteremtő beruházások hiányában, és a mezőgazdasági termelés visszaesése következtében, sokan kényszerülnek ingázásra. Az ingázók egyik fő célpontja Budapest (heti ingázók), illetve a környező települések közül Vésztő, Békés stb.. 2003-ban az ingázók aránya 26 % volt, ami meghaladta a kistérségi átlagot.

A munkaképes korú lakosság körében magas a munkanélküliség. 2003-ban a munkanélküliségi ráta 11, 8 % volt a településen, ami meghaladta a megyei értéket (7, 1 %). A tényleges munkanélküliség azonban a valóságban még ennél is nagyobb méreteket ölt. A munkanélküliek száma a téli hónapokban magasabb, mint az év egyéb hónapjaiban. A nyári idénymunkák csökkentik a regisztrált munkanélküliek számát, ugyanakkor a tanév befejezésével a pályakezdő munkanélküliek száma kiegalizálja ezt a fogyást. A munkanélküliség főleg a képzettség nélküli, halmozottan hátrányos társadalmi helyzetű rétegeket érinti, akik többnyire tartós munkanélküliek. Ezért a tervezett intézkedéseket, programokat (pl.: kisebbségi program, földprogram, képzések-átképzések) célzottan kell indítani.  
A munkaképes korú lakosok nagy részének képzettségi szintje alacsony, többnyire alapfokú. A foglalkoztatás szerkezete sem kedvező. Magas a mezőgazdaságban foglalkoztatottak aránya (18-28%), a szolgáltató szektor részesedése pedig 50% alatti. A helyi munkalehetőségek nagyon kevés ember foglalkoztatására elegendőek, és nagyrészt női munkaerőt alkalmaznak (pl.: varroda). 

Jelenleg a legnagyobb foglalkoztató a helyi Önkormányzat (44 fő).  A 2005. évtől üzembe helyezett mogyoró pörkölő üzem min. 10 főt képes alkalmazni, ami jelentősen csökkenti a foglalkoztatási problémákat. A jövőben mindenféleképpen a foglalkoztatás célú, az alacsonyabb végzettséggel rendelkezőknek is munkát adó, élőmunka igényes beruházások indítása, településre vonzása a cél.  

2.4 Egészségügyi és szociális ellátás

A lakosság ellátottsága tekintetében megállapítható, hogy az alapellátás különböző formáinak elérhetősége a régióban a hiányos közlekedési feltételek miatt erősen korlátozott, ugyanakkor – a demográfiai folyamatok, illetve a társadalmi-gazdasági fejlettségi szint következtében – a lakosság egészségi állapota összességében az átlagosnál rosszabb. 

Az önkormányzati törvényben meghatározott kötelező egészségügyi és szociális feladatok ellátása megoldott. Körösújfaluban nincs állandó helyi egészségügyi ellátás, a település a vésztői körzethez tartozik. A háziorvosi, fogorvosi, gyermekorvosi és védőnői ellátást heti két alkalommal Vésztőről kijáró orvos biztosítja. Az egészségügyi ellátás egy több mint 100 éves épületben folyik, sajnos ennek felújítása nem gazdaságos, ezért szükség lenne egy komplex egészségügyi centrum kialakítására. A település nem tervezi az egészségügyi ellátás bővítését, de az ellátás körülményeit, és színvonalát fejleszteni kívánja. A településen nincs gyógyszertár, illetve fiókgyógyszertár sem működik.

Társulás keretében működik a családsegítő és gyermekjóléti szolgálat. Az Idősek Klubja a szociális és mentális támogatásra szoruló önmaguk ellátására részben képes időskorúak napközbeni ellátását végzi (összesen 20 fő), más szakosított ellátási forma nincs a településen. Az időskorúak számának várható további növekedése szükségessé teszi a gondozotti létszám növelését, úgy az alapellátásban, mint a nappali ellátásban. A családösszetétel folyamatosan alakul át. A fiatalok többnyire elhagyják a szülői házat, új családot alkotnak. A szülők ketten maradnak, majd a kor előrehaladtával egyszemélyes háztartásban élnek. Az egyedül maradt szülőt a gyermek nem mindig tudja segíteni, támogatni, a mindennapi életét figyelemmel kísérni, ezért a bentlakásos gondozás feltételeinek megteremtése és a házi gondozás bővítésére lesz szükséges. Ennek érdekében, a tervek szerint a jelenleg üres iskolaépületben kerülhetne kialakításra egy szociális gondozóház.

Problémák:

· korszerűtlen, teljes felújításra szoruló egészségügyi ellátó épület

· szociális támogatásra és gondoskodásra szoruló időskorúak száma növekszik

· szükség lenne egy szociális gondozóház kialakítására

· nincs gyógyszertár
2.5 Oktatás, művelődés

A településen 2004. szeptemberétől szűnt meg az általános iskolai oktatás. A helyi óvoda létszáma 30 fő, az óvoda épület felújításra szorul. A megszűnt általános iskola épülete jelenleg üresen áll, hosszú távon idősek otthonaként (gondozó központ) kívánja hasznosítani az önkormányzat. Egyéb oktatási intézmény nincs a településen.

A község, és a térség hagyományait bemutató Tájház kialakítása is a hosszú távú tervek között szerepel. A községben működik Kultúr Ház, mely a helyi művelődés színhelye, Internet elérhetőség azonban nincs. Ezen kívül a régi iskola épülete (Önkormányzat mellett) a közeljövőben Teleház funkciót kap, és egy gyermek játszóház is kialakításra kerül.  Az Internet elérhetőséget a közháló program keretében tervezik fejleszteni.

A település lakóinak a közösségi aktivitása nagyon gyenge. A településen szinte alig van művelődési, és szórakozási. 

Problémák:

· nincs általános iskolai oktatás

· Internet elérhetőség fejlesztésre szorul

· kevés művelődési lehetőség

· a lakosság gyenge közösségi aktivitása

2.6 Gazdaság élet

Körösújfalu Békés megyén belül, a szeghalmi kistérségben található. A kistérség, gazdasági fejlettségét tekintve Magyarország elmaradott területei közé tartozik. Erre utal a térséget jellemző magas munkanélküliség, alacsony vállalkozói aktivitás, tőkehiány, alacsony jövedelmezőségi szint. A gazdaság szerkezete a mai napig megőrizte hagyományosnak tekinthető jellegét, amin belül az alapanyag termelése játssza a leghangsúlyosabb szerepet, ezzel pedig a termelődő profit jelentős része a térségen kívül hasznosul. Az ipar szerkezete elsősorban a feldolgozóipar azon ágazataiból tevődik össze, amelyekben a bérek a legalacsonyabbak. Az ipar fejlettsége alacsony színvonalú, amit a tőkehiány, így a külföldi tőke alacsony aránya jellemez.

A gazdasági fellendülés elmaradását a terület forgalmi árnyékhelyzete, a forgalmi törzshálózatok fejlesztéséből való kimaradás és a meglévő út- és vasúthálózat rendkívül rossz állapota fokozza. E terület természeti adottságai változatos idegenforgalmi vonzerővel bírnak. A fentiek következtében e térség nem képes megtartani lakosságát, jelentős a népességszám csökkenése, folytatódik az elöregedés. Az alacsony szintű iskolai végzettség pedig megnehezíti az innovációkra építő regionális fejlődést. 

A többszörösen hátrányos helyzetben lévő Körösújfalut — csakúgy, mint a körös-sárréti települések többségét — nagy arányú munkanélküliség sújtja. Ennek hatásaként a költségvetés egy jelentős részét szociális célokra kényszerül költeni az önkormányzat. Körösújfaluban a munkanélküliség a térségen belül, de az országos átlagnál is nagyobb. A beruházások általában elkerülik a települést. 2005. elején azonban átadásra került egy helyi tőkebevonással épült mogyorópörkölő üzem.

Körösújfalut a kis és középvállalkozások alacsony száma jellemzi. Az ezer lakosra jutó vállalkozások száma is nagyon alacsony. 1999-ben még 22 működő vállalkozás volt a településen, 2003-ban már csak 17.

	2003
	Körösújfalu
	Szeghalmi

Kistérségben
	Békés

Megyében
	Országban

	Munkanélküliség
	11, 8 %
	10, 2 % 
	7, 1 % 
	5, 9 %

	1000 lakosra jutó vállalkozások száma
	38
	42
	63
	87


Körösújfalu gazdasága az agrár termelésre épül. A mezőgazdaság szerepe a település gazdasági életében azonban a rendszerváltás óta fokozatosan csökken, megszűntek a termelő szövetkezetek, és napjainkban magángazdaságok keretében folyik az agrár termelés. Mivel ipar nem települt a községbe, továbbra is a mezőgazdaság jelentené a fő megélhetési forrást a település lakóinak. A helyi mezőgazdasági nyersanyagok feldolgozására épülő komplex élelmiszeripar nem alakult ki. 

A földek minősége igen gyenge, átlagosan 16 aranykorona értékűek. A rendszerváltás előtt a településen működő termelőszövetkezetek hatalmas táblákat műveltek egyben. A fejlett agrotechnika (gépesítés, kemikáliák használata) és a talaj adottságainak kedvezőbbé tétele céljából végzett komplex melioráció, a termésátlagok növekedését eredményezték. A mezőgazdasági termelés szerkezetében a rendszerváltozás eredményezett újabb változást. A termelőszövetkezetek tönkrementek, feloszlottak, a külterületi földek a kárpótlás során sok tulajdonos kezébe kerültek. A külterület jelentős részét ma is mezőgazdasági területek borítják, közülük a szántó művelési ág az uralkodó. A növénytermesztés súlya a mezőgazdaságon belül állandósult illetve lassú növekedés tapasztalható. Legnagyobb arányban gabonanövényeket termesztenek.

A rendszerváltás előtt sok helybeli lakosnak jelentett megélhetési forrást az állattenyésztés, a településen főleg a libanevelésnek vannak hagyományai. Az utóbbi években azonban az állattenyésztés főleg csak háztáji formában működik. Néhány vállalkozó nagyobb számban nevel baromfit, kacsát, disznót de ezek sem üzemi méretűek. Az állattartással foglalkozóknál jellemző a gyepek legeltetése, kaszálása. 

Körösújfalu közigazgatási területén az erdők egykor nagy területeket borítottak. Az erdők területi részaránya napjainkban nem éri el a 3 %-t, ami a térségben alacsonynak mondható.

Jelentéktelen a korszerű termékpályák szervezettségi foka, a korábbi integrációs tömbök többnyire szétestek. Az átalakult szövetkeze​tek gépállománya részben elavult, állattartó telepeinek nagyobb hányada üres. Az újonnan alakult kisgazdaságok többsége az ipari inputokból (technika, kemikáliák, stb.) kevéssé ha​tékony elemeket használ. Visszaesett az öntözéses termelés területe és a nagy hozamú növény- és állatfajták alkalmazása. Nem jött létre a termelők új típusú érdekérvényesítő szövetkezeti hálózata.

Problémák:

· alacsony vállalkozói kedv (kevés közép és kis vállalkozás)

· elavult mezőgazdasági struktúra

· magas feldolgozottságú, kézimunka igényes könnyűipar ágazatok, kézművesipar hiánya 
· kedvezőtlen birtokszerkezet

· a táj adottságaihoz nem minden esetben alkalmazkodó gazdálkodás (kevés erdő, gyep, viszont magas a szántóföldi kultúrák aránya)

· alacsony erdősültség

· fejletlen a mezőgazdasági nyersanyagokat feldolgozó, magas hozzáadott értékű termékeket előállító élelmiszeripar

· termelői együttműködés hiánya

2.7 Idegenforgalom

Országos összehasonlításban Békés megye nem tartozik a turisztikailag legfrekventáltabb területrészek közé. Körösújfalu és tágabb környezete sem bővelkedik idegenforgalmi látnivalókban, műemlékekben, kiépített idegenforgalmi kapacitásokban, de rendkívül gazdag természeti táji értékekben.

Körösújfalu turisztikai vonzerejét a hallban gazdag élővizek, holtágak, apróvadban és természeti értékekben gazdag ,,határ”, a Sebes-Körös nyújtotta lehetőségek (vízi turizmus) jelentik. A település turisztikai potenciálja nincs kihasználva, az idegenforgalmi alapinfrastruktúra pedig fejlesztésre szorul. 

Körösújfalu és a környék népi hagyományainak és mesterségeinek megőrzésére és bemutatására nincs semmilyen múzeum vagy tájház.

A települést nem érinti kerékpártúra-útvonal, a Sebes-Körös bal partján azonban Nemzetközi Körös-túra táborhely van kialakítva. A Sebes-Körös menti kavicspad kedvelt megállóhelye a vízi turistáknak, ám kikötő, sátorozó hely nincs kialakítva.

A faluban szálláslehetőség csupán a gátőrházban biztosított, melegkonyház ellátás, pedig az óvodában van. A víziturizmus mellett a település adottságai az öko és falusi turizmusnak kedveznek. 

Problémák:

· kihasználatlan turisztikai potenciál

· gyenge marketing tevékenység

· idegenforgalmi infrastruktúra alacsony kiépítettsége

· kiépítetlen víziturisztikai infrastruktúra (kemping stb.)

2.8 Infrastruktúra

2.8.1 Közlekedés

A települést a Vésztő-Komádi 4222 sz. alsórendű közúton, illetve a Vésztő-Körösnagyharsány vasútvonalon lehet megközelíteni. A vasúti leépítések következtében a Vésztő-Körösnagyharsány vonal is jelentős forgalomcsökkentésen esett át, e miatt csökkentek a járatszámok. A települést nem érinti autóbusz járat útvonal. A környező települések közúton elérhetőek, de a közutak állapot rosszabb az átlagosnál, 2005-ben azonban részleges felújítása várható a megye határtól a Vésztő irányába.

A belterületen teljesen kiépült a járdahálózat, az utak szilárd burkolattal ellátása csak egy hosszabb és néhány kisebb összekötő utcában nem biztosított. Fontos cél a meglevő járdák karbantartása, felújítása, szélesítése.

A települést érintő 4222 sz. alsórendű közút és a községből a közútra kiérő utcák találkozása fokozottan balesetveszélyes, amit forgalomlassítással, vagy további keresztutcák létesítésével lehetne kiküszöbölni. A parkolási feltételek is kielégítik a jelentkező igényeket. A településen nincs kiépített kerékpárút. Vízi közlekedés a településen nem játszik szerepet. 

Problémák:

· burkolatlan útfelületek  

· nincs kiépített kerékpárút

· nincs autóbuszárat a településre

· balesetveszélyes csomópontok

· a település közúton megközelíthető, az utak minősége azonban rossz

2.8.2 Közműellátás

2.8.2.1 Ivóvíz

A település a Békés Megyei Ivóvízhálózaton keresztül, a Közép-Békési Regionális Vízműrendszerről kapja az ivóvizet. A település ivóvízellátását a Békés Megyei Vízművek Rt. szolgáltatja. A település egészét tekintve az ivóvíz-ellátottság kb. 80 %-os. A rendszer folyamatos karbantartása, és korszerűsítése szükséges.

2.8.2.2 Szennyvízcsatorna-hálózat

A településen nincsen kiépített szennyvízcsatorna-hálózat illetve szennyvíztisztító mű. Szennyvízcsatorna-hálózat hiányában rosszul szigetelt egyedi szennyvízgyűjtő aknákban történik a folyékony hulladék elszikkasztása, ami veszélyeztetheti a talajt, talajvizet és a rétegek közötti kommunikáció folytán a rétegvizet.

Az állattartó telepeken keletkező folyékony hulladék mennyiségéről és mindezek ártalmatlanításáról nincs adat. A község települési szennyvíz elhelyezési programja 2004.-ben készült el.

Problémák:

· szennyvízcsatorna-hálózat hiánya

· állattartásból eredő folyékony hulladék elhelyezése nem megoldott

2.8.2.3 Csapadékvíz elvezető rendszer

Körösújfalu területének kb. 60%-a – a Békés Megyei Területfejlesztési Terv alapján – erősen, és 40%-a is közepesen belvíz által veszélyeztetett. A település bel-és külterületén a csapadékvíz és a belvíz több helyen is problémát jelent, évről évre jelentős károkat okozva. A csapadékvíz elvezetése felszíni árokrendszerrel történik, állapota sok helyen elhanyagolt, rossz vonalvezetésű rekonstrukcióra szorul. A település vízkárelhárítási terve 2000-ben készült el.

Problémák:

· hiányos, rekonstrukcióra szoruló bel-és külterületi csapadékvíz elvezető rendszer

· belvízveszély

2.8.2.4 Gáz ellátottság

A közelmúltban kiépítésre került vezetékes földgáz ellátottság a településen 55 %-os. Az összes önkormányzati intézmény gáz-ellátottsága megoldott. A kiépült gázvezetékre való utólagos rákötés megoldott, A DÉGÁZ Rt. a későbbiekben megnövekedő igényeket is ki tudja elégíteni, ezért a gázhálózat bővítése lehetséges. A kiépített hálózatra nem mindenki csatlakozott rá, az alternatív tüzelési módszerek pedig környezetszennyezéssel járhatnak.

Problémák:

· a gáz közmű kiépítettsége nem 100%-os, de tovább bővíthető

· a kiépített hálózatra való rácsatlakozások száma nem teljes

2.8.2.5 Villany, telefon közmű 

A településen teljes egészében kiépült a villamos-energiaszolgáltatás, ami kb. 90 %-s kiépítettséget jelent. A hálózat bővítése itt is lehetséges. A terület az EON Rt. szolgáltatása alá esik. 

Vezetékes telefonhálózat kiépítettség kb. 58 %-os, ami kielégíti a település igényeit. A HUNGAROTEL Rt. így biztosítani tudja a zökkenőmentes szolgáltatást. A településen a Vodafone rendelkezik átjátszó létesítménnyel. Körösújfaluban nincs kiépítve a kábel TV hálózat, és az Internet elérési lehetőség sem megoldott.

· a vezetékes telefonhálózat kiépítettsége nem teljes

· Internet elérhetőség nem megfelelő

· nincs kábel TV

2.9 Ár-és belvízvédelem

A község közvetlenül a Sebes-Körös bal partján fekszik, ami a kül- és belterületi csapadék-vizek befogadója. A település ár- és belvíz veszélyeztetett területen helyezkedik el.  

A község a Szeghalmi vízminőségi kárelhárítási körzetbe tartozik teljes közigazgatási területével. A megyei tervben I. rendű árvízvédelmi fővonalként szerepel a Sebes-Körös gátja. Az elmúlt évek árvíztapasztalatai alapján a folyók menti védőgátak állapota gyengült, így azok felülvizsgálatra szorulnak, ami a megnövekedett levonuló vizek mennyisége miatt is indokolt. Körösújfalu közigazgatási területe a KÖR-KÖVIZIG hatósági területéhez tartozik.

Belvízvédelem szempontjából a Holt-Sebes-Körösi belvízvédelmi szakaszon található a település. A település külterületének fő belvízcsatornája, a Cigányfoki főcsatorna (kizárólagos állami tulajdonú). Általában vizes szelvényű, torkolati szakaszát depóniasor kiséri. 

A belterület belvízvédelmét a meglévő belterületi csatornahálózat biztosítja. A csatornahálózat folyamatos karbantartása, és fejlesztés fontos feladat. A belterületen található mély fekvésű, vízállásos területeket fel kell tölteni, és biztosítani a környék csapadék-és belvízelvezetését. A 90-es évek tulajdonváltozásai során a külterületi belvízelvezető rendszer jórészt használhatatlanná vált, szükséges a rendszer rekonstrukciója és korszerűsítése, alkalmazkodva a megváltozott tulajdonviszonyokhoz és igényekhez. Külterületi csatornarendszer állapota sok helyen nem megfelelő, elhanyagolt, növényzettel benőtt, funkcióját nem tölti be. 

Problémák:

· elavult külterületi belvízcsatorna-hálózat

· rekonstrukciót igénylő belterületi belvízcsatorna-hálózat

2.10 Környezetvédelem

2.10.1 Környezeti elemek

2.10.1.1 Levegővédelem

A levegő védelmével kapcsolatos tevékenységekről szóló, 21/2001 (II.14.) Korm. rendelet szerinti légszennyezettségi zónákat a 4/2002.(X.7.) KvVM rendelet hirdette ki. Ez alapján a település a 10. zónacsoportokba tartozik.

	A zónacsoport légszennyező anyagok szerint

	
	Kén-dioxid
	Nitrogén-dioxid
	Szén-monoxid
	Szilárd (PM10)
	Benzol
	Talajközeli ózon

	Körösújfalu területének besorolása
	F
	F
	F
	E
	F
	B


E csoport: azon terület, ahol a légszennyezettség egy vagy több légszennyező anyag tekintetében a felső és az alsó vizsgálati küszöb között van.

F csoport: azon terület, ahol a légszennyezettség az alsó vizsgálati küszöböt nem haladja meg.

Az uralkodó szélirány ÉK – DNY. Körösújfalu közigazgatási területének jelentős része (É-i, K-i és DNy-i) széleróziónak kitett területnek minősül a Békés Megyei Területrendezési Terv alapján.

A település levegő minőségét az alábbi tényezők befolyásolják:

· a mezőgazdasági tevékenység

· állattartásból eredő a bűzkibocsátás

· fűtés

· közlekedés

· pollenallergiát okozó gyomok elterjedése

A településen és környékén országos levegőminőségi mérőhálózati állomás nem működik. A helyi tapasztalatok alapján és az illetékes környezetvédelmi felügyelőség nyilvántartása alapján, a településen levegőminőségi határértéket meghaladó légszennyezés eddig még fordult elő. A településen nem üzemel bejelentés köteles, helyhez kötött légszennyező pontforrás. 
Összességében megállapítható, hogy jelenleg a településen jelentősebb légszennyezési gondok nincsenek.

Problémák:

· a meglévő gázhálózatra való rákötések száma nem teljes, a fűtésre használt alternatív anyagok légszennyezést okozhatnak

· a közlekedés okozta porterhelés csökkenésére nincs elegendő fasor, erdősáv telepítve  

· a településnek nincs az állattartást, az avar és kerti égetését szabályozó helyi rendelete

2.10.1.2 Felszíni és felszín alatti vizek

Az érintett terület szennyezettség érzékenységi besorolása a 33/2000. (III. 17.) Kormány rendelet szerint: „B” érzékeny terület. Beavatkozási határérték: C2.

A terület folyóvizekkel és csatornákkal viszonylag sűrűn behálózott. A terület fő vízfolyása a Sebes-Körös. A község a Sebes-Körös folyótól D-re fekszik. A folyónak jelentős szerep jutott a terület képének kialakításában. A település közigazgatási területének nagy részét a folyó egykori árterületének síksága uralja. 

A vizsgált területet É-i irányból tehát a Sebes-Körös határolja, ami egyben a megyehatárt is jelenti. Jelentősebb csatorna a Cigányfoki-főcsatorna, amely DNy-ÉK-i irányban fut végig a település közigazgatási területén. A területen elhelyezkedő csatornák funkciójukat tekintve nagyrészt kettős hasznosításúak. Száraz időszakban az öntözővizet biztosítják, csapadékos időszakban a belvizeket vezetik le.

A talajvíz átlagos mélysége 2-4 m között ingadozik, kémiai jellegét tekintve változatos, a kalcium-magnézium-hidrogénkarbonátos és nátriumos típus a jellemző. Keménysége 25-35 nk( között van, szulfáttartalma 60-300 mg/l. A felszín alatti vizeket leggyakrabban érő negatív hatások a szennyvízszikkasztás, hulladéklerakás, állattartás, szántóföldi művelés során alkalmazott műtrágyázás. A település közigazgatási területén nem található potenciálisan sérülékeny, tartalék, illetve távlati felszín alatti vízbázis. 

A felszíni és felszín alatti vizek kommunális (pl.: szennyvízszikkasztás) és mezőgazdasági szennyezések (pl.: műtrágyák, hígtrágya) által terheltek. Bár az elmúlt években lecsökkent az állattartás és az ebből eredő talajvízszennyezés, továbbra is problémát jelent a hígtrágya elhelyezés. 

Problémák:

· nincs szennyvízcsatorna hálózat 

· a felszíni és felszín alatti vizek kommunális és mezőgazdasági szennyezések által terheltek

· megoldatlan a települési mezőgazdasági folyékony hulladék lehelyezése

2.10.1.3 Talaj

A területen található talajok mindegyike talajvízhatás alatt képződött. A talajok főként löszös üledékeken, a Sebes-Körös mentén pedig öntésanyagokon képződtek. A hidromorf talajképződmények közül a réti talajok kiterjedése a legnagyobb. A talajok agyag mechanikai összetételűek és általában erősen savanyú kémhatásúak. Ezen kívül a terület másik jellemző talajfélesége a szikesek, ezen belül a szolonyeces típusú szikesek. A talajadottságok alapján a környék mezőgazdasági potenciálja alacsony. A mezőgazdaság fő ágazata az állattenyésztés.

Probléma a talajtermékenységet gátló tényezők jelenléte, illetve az elindult talajdegradációs folyamatok (savanyodás, szikesedés, mélyben sófelhalmozódás, nagy agyagtartalom, szerkezetleromlás, defláció).

A talajokban a talajvízhez hasonlóan felfedezhetőek a kommunális (pl.: szennyvízszikkasztás) és mezőgazdasági tevékenység (pl.: növényvédő szerek, hígtrágya, műtrágyák használata) által okozott szennyezések. Bár az elmúlt években jelentősen lecsökkent az állattartás, és az ebből eredő talajszennyezés, továbbra is problémát jelent a hígtrágya elhelyezés.

Problémák:

· szennyvízszikkasztásból, állattartásból eredő talajszennyezések

· a talajadottságoknak nem megfelelő gazdálkodás 

· talajdegradációs folyamatok

Hulladékgazdálkodás

2004-ben elkészült a település hulladékgazdálkodási terve, ami 2008-ig meghatározza a hulladékgazdálkodással kapcsolatos fejlesztéseket. 

A Körösújfalu községi kommunális hulladéklerakó az 1950-es években létesült. A telep a község belterületének határától kb. 30 m-re északi irányban található. A hulladéklerakón végzett tevékenység 2002. július 1.-től kezdve megszűnt. 2002. július 1.-től a község kommunális hulladéka nem a telepre, hanem a mezőberényi hulladéklerakóra kerül. A hulladék gyűjtését, elszállítását jelenleg a Békés Manifest Kht. végzi. A hulladék gyűjtése lakásonként 2 db 120 l-es gyűjtőedénnyel történik, kétheti elszállítással.

Körösújfalu a 25/2002. (II.27.) Kormányrendelet 2. és 3. sz. melléklete alapján 2000 lakosegyenérték alatti terhelésű település (718 LE). A településen nincs szennyvízcsatorna-hálózat, ill. nem rendelkezik szennyvíztisztító teleppel sem, így az összes keletkező szennyvizet szikkasztó aknákban gyűjti a lakosság. A folyékony hulladék szervezett begyűjtését a településről való elszállítását a Tappe Kft. végzi.

A települési hulladék veszélyes, ill. tovább hasznosítható részeinek szelektív gyűjtése nem működik a telepen, ennek megoldása fontos feladat.

A település nem rendelkezik a zöld- és biológiailag leontható hulladékok kezelésére alkalmas komposztáló teleppel. A zöldhulladékok összegyűjtését a Tappe Kft. végzi.

Az települési építési hulladékok elhelyezése sem megoldott hosszú távon. 

A lakosságnál keletkező veszélyes hulladékokat nem gyűjtik szelektíven. A lakossági állati eredetű veszélyes hulladékokat a helyi dögtelepen helyezik el, és kezelik. A telep nem rendelkezik műszaki védelemmel. 

Problémák:

· a települési hulladéklerakó rekultivációja még nem történt meg

· a településen nincs szelektív hulladékgyűjtés

· zöld- és biológiailag leontható hulladékok kezelése nem megoldott 

· állati eredetű veszélyes hulladék elhelyezése hosszú távon nem megoldott

· nincs szennyvízcsatorna-hálózat és szennyvíztisztító telep 

A települést ,,térségi tájrehabilitációs igénylő terület” övezet nem érinti, viszont az illegális hulladéklerakás, a hullámtéri bányatevékenység stb. során sérült területeket mindenképpen rekultiválni kell.

	Engedély nélküli, illegális (vad) lerakók, használaton kívüli vagy nem megfelelő műszaki védelemmel rendelkező lerakók

	Helyszín
	Lerakott hulladék megnevezése

	települései dögkút (077/2 hrsz)
	állati eredetű hulladékok

	települési szilárd hulladéklerakó (026/8 hrsz)
	kommunális szilárd hulladék (~500 t)


2.11 Táj és természetvédelem

2.11.1 Természeti értékek

Potenciális természeti területek

Természetvédelmi oltalom alatt nem állnak, de természetvédelem szempontjából értékes területek a természet védelméről szóló 1996. évi LIII. törvény (továbbiakban Természetvédelmi törvény) értelmében az illetékes természetvédelmi hatóság (Körös-Maros Nemzeti Park Igazgatóság) által kijelölt, potenciális természeti területnek minősülő vizes élőhelyek, illetve erdő- és gyepterületek. A természeti értékek gazdag tárházát az egykori folyóhálózat vizes élőhelyeinek maradványai, a mélyebb fekvésű területek természetközeli erdő- és gyepfoltjai, valamint a szikes puszták növénytársulásai és az ezeken élő állatvilág jelentik. Az egykori gazdag növényvilág hírmondóinak tekinthető természeti területek az intenzíven művelt szántóföldek közé ékelődve, mozaikszerűen maradtak fenn. A fennmaradást annak köszönhetik, hogy ezek a területek általában a szántóföldi gazdálkodást megnehezítő, kedvezőtlen talaj- (szikes talaj) vagy vízrajzi adottságokkal (vízállásos terület) rendelkező területek, ezért a szántók térhódításának nem estek áldozatul. Sajnos a területeket szigetszerű elhelyezkedésük, kis méretük miatt jelentős zavarás éri, ezért állapotuk veszélyeztetett, megőrzésük azonban különösen fontos, hiszen egyrészt változatossá teszik a hatalmas összefüggő szántóterületeket, másrészt, mint táplálkozó és fészkelő helyek, a térség zöld folyosó hálózatának fontos részei. 

Ilyen természeti terület a Békés Megyei területrendezési Terv alapján Körösújfaluban a Cigány-foki és a Gonda-foki főcsatorna galérianövényzete, az erdőfoltok, és a Kótpuszta külterületi részei.

2.11.1.1 Érzékeny Természeti Területek

Körösújfalu közigazgatási területe az un. Bihari-sík fontos Érzékeny Természeti Terület-be esik (2/2002. (I.23.) KöM-FVM együttes rendelet 2. sz. melléklete). 

2.11.1.2 Natura 2000 területek

Értékes területek továbbá a Natura 2000 területek, melyek pontos kijelölése még a tervezés, egyeztetés időszakában van. Az Európai Uniós csatlakozással Magyarországra is kötelezőek lettek az Uniós irányelvek, így Magyarországon is megtörténtek már az Uniós listákon szereplő növény- és állatfajok, illetve élőhelyek előfordulásának vizsgálatai. Az európai közösségi jelentőségű természetvédelmi rendeltetésű területekről szóló 275/2004 (X.8.) Korm. rendelet, ill. a KMNPI adatszolgáltatása alapján Körösújfalu közigazgatási területét a különleges természet-megőrzési területek (Sebes-Körös) érintik. A településrendezési tervben ökológiai hálózat kategóriában célszerű szerepeltetni a Natura 2000 területeket.   

2.11.1.3 Ökológiai folyosók

A Békés Megyei Területrendezési terv szerint folytonos ökológiai folyosóként nyilvántartott terület a Sebes-Körös ártere.

2.11.1.4 Helyi jelentőségű természetvédelmi területek

Körösújfaluban jelenleg nincs önkormányzati rendelettel védett helyi jelentőségű természetvédelmi terület vagy természeti emlék.

2.11.2 Táji értékek

A kunhalmok a legrégebbi emberalkotta kultúrtörténeti emlékeink. Az Alföld e sajátos tájképi elemei olyan kúp vagy félgömb alakú képződmények, melyek legtöbbször víz mellett, de vízmentes helyen épültek és temetkezési helyként, településhelyként, őrhelyként vagy határjelzőként szolgáltak. Ezen kívül minden korban betöltöttek valamilyen szerepet, ma például az egyik legpontosabb földmérési pontok. Sajnos számos halom esett áldozatul úgy, hogy a nagyüzemi táblák kialakításakor, a meliorációs munkák végzésekor az öntözőcsatornákkal kettévágták, levágták, esetleg elhordták.

Körösújfalu közigazgatási területén – a KMNP Igazgatóság adatszolgáltatása alapján - számos kunhalom található. Sajnos mindegyik erősen beszántott, mindössze néhány méteres kiemelkedésük jelzi jelenlétüket. Bár a kunhalmok jegyzéke még nem készült el, a Természetvédelmi törvény erejénél fogva a település közigazgatási területén található négy kunhalom országos jelentőségű védettséget élvez. A Körösújfalu külterületén található 08/4 hrsz-ú Jákó-halmot a Kulturális Minisztérium 1978-ban külön védettség alá helyezte.

2.12 Településszerkezet, jellemző területhasználatok 

	Körösújfalu közigazgatási területe
	2413 ? ha

	 Belterület nagysága
	1496 ha

	 Külterület nagysága
	917 ha


Egy település arculatát alapvetően történelme, a társadalmát alkotó emberi közösségek élő kultúrája és fő foglalkozási tevékenységi köre határozzák meg. Minden település „egyedi és megismételhetetlen érték”, fejlődési folyamat terméke. 

A mai Körösújfalu 1955. január elsején Vésztő és Komádi települések külső lakókörnyezetéből alakult. Határához tartozik Kótpuszta és Ihráz, mindkettő elpusztult régi település nevét őrzi. A település jelentős tanyavilággal rendelkezett, amely napjainkra teljesen eltűnt.

A település szerkezetét szabályos telekosztás, a települést kettészelő vasút vonalától leágazó egymásra merőleges utcák jellemzik. Mivel Körösújfalu viszonylag fiatal település településszerkezet újszerű, nem rendelkezik ősi településmaggal. A község teljes egészében családi házas beépítésű.

A településen jelenleg nagyon sok a régi épület. Az elmúlt évek demográfiai viszonyait, a meglévő üres lakások, beépítetlen telkek, valamint az elavult épületek cseréjét figyelembe véve, a hosszú távon rendelkezésre álló építési telekállomány elegendőnek bizonyul. A település közművesített telkekkel jól ellátott, ennek ellenére az elmúlt években alig épült új lakás. 2003. év végén a településen 280 lakás volt, és az év folyamán nem történt új építés.

A község alapfokú ellátását biztosító intézményhálózata felújításra, és fejlesztésre szorul. A település intézményei (polgármesteri hivatal, egykori iskolaépület, posta) egymástól elkülönülten helyezkednek el, nem alkotnak egységes intézményterületet. A településen nincsen templom, és olyan köztér sem, ami a település központját alkotná ,,jelképezné”. Az oktatási és egészségügyi létesítmények bővítésére –amennyiben erre igény jelentkezi- rendelkezésre áll a szükséges terület.

Az eredetileg mezőgazdasági településen nincsen ipari-gazdasági jellegű terület. A település gazdaságának fejlesztése mindenképpen igényelni fog erre alkalmas területeket.

A településen nincsen sportolásra alkalmas terület. A temetőhöz szilárd burkolatú út vezet, környezete rendezett. Körösújfalu zöldfelületi ellátottsága gyenge, hosszú távon mind minőségi, mind mennyiségi fejlesztésre szorul. Szükség lenne tovább egy igényesen kialakított játszótérre is zöld környezetben.

Problémák:

· zöldfelületek minőségi, és mennyiségi fejlesztésre szorulnak

· közterületek fejlesztendőek (játszótér stb.)

· nincs építészetileg hangsúlyos településközpont

· nincs templom

· nincsen sportolásra alkalmas terület

2.12.1 Külterületi tájhasználat

Körösújfalu külterülete az intenzív mezőgazdálkodás és a morotvákkal, holtmedrekkel, csatornákkal tarkított, gyepterületekkel szabdalt táj jellemző. 

A vizsgált terület nagy része hajdan a térséget sűrűn átszövő Körösök és mellékvizeik árterülete volt. A tájat nagykiterjedésű nádasok, mocsarak, rétek, erdők uralták, a táj képét a buja növényzetű, gazdag állatvilágú vizes élőhelyek határozták meg. A gyepterületeken a településen élők főleg állattartással (szarvasmarha és ló) foglalkoztak, mely a XIX. század második feléig külterjes formában folyt. A szántóföldi növénytermesztés elterjedésének a kedvezőtlen természeti adottságok (időszakos elárasztás, pangó belvizek keletkezése, nehezen művelhető, rossz vízvezető képességű talaj) szabtak gátat. 

Később a folyószabályozások, lecsapolások lehetővé tették a külterület nagy részének művelés alá vonását. Ennek következtében az utóbbi száz évben a szántóföldek aránya ugrásszerűen megemelkedett a természetes növénytakaróval fedett területek rovására, amely a táj képét gyökeresen megváltoztatta. Napjainkban a külterületnek kb. 86 %-át borító szántóterületek uralják a tájat, kisebb-nagyobb szigetszerű foltokat hagyva csupán a természetes és természetközeli növénytársulásoknak (ősgyep és ligeterdő maradványok). A lecsapolások következtében jelentkező vízhiány miatt a növénytársulások szerkezete is megváltozott, ezért az egykori vizes élőhelyekről árulkodó gyepterületek csak néhány helyen maradhattak fenn.

A rövid tájtörténetből is látszik, hogy Körösújfalu mindig is döntően agrár település volt, a külterület jelentős részét ma is mezőgazdasági területek borítják, közülük a szántó művelési ág az uralkodó. A művelés alá vont területek fentebb említett nagyarányú emelkedése mellett jelentősebb változás a szántóterületek mennyiségében és minőségében a tagosítás után következett be. A településen működő termelőszövetkezet hatalmas táblákat művelt egyben, a fejlett agrotechnika (gépesítés, kemikáliák használata) és a talaj adottságainak kedvezőbbé tétele céljából végzett komplex melioráció a termésátlagok növekedését eredményezték. A természetes növénytársulásokkal fedett gyep- és erdőfoltok egy része éppen a táblák összevonásának és egyben művelésének esett áldozatul.

A mezőgazdasági termelés szerkezetében a rendszerváltozás eredményezett újabb változást. A termelőszövetkezetek tönkrementek, feloszlottak, a külterületi földek a kárpótlás során sok tulajdonos kezébe kerültek. Jelenleg mezőgazdasági magán vállalkozók művelik a falu határát. 

Az összeérő szántóterületek kultúrsztyepp jelleget kölcsönöznek a tájnak, melyet a szántóterületek közé ékelődő erdők és gyepfoltok látványa old és tesz barátságosabbá. A térségre jellemző néhány méteres szintkülönbség és a talajok kötöttsége miatt ma is gyakori probléma a pangó vizek, belvizek keletkezése, mely megnehezíti a szántóföldi növénytermesztést, s így nem indokolja a szántóterületek ilyen nagyarányú kiterjedését (86%).

A szántóterületek kiterjedésének növekedésével jelentősen lecsökkent az egykor nagykiterjedésű felületeket borító gyepterületek (rétek és legelők) aránya (jelenleg a külterület 3, 6%-a), melyek hajdan az állattartás színterei voltak. 

A gyepterületeknek így napjainkban nem annyira az állattartásban betöltött szerepük, mint inkább ökológiai és természetvédelmi jelentőségük említendő. A szikes puszták, az ősgyepek értékes növények és állatok élőhelyei, madarak táplálkozóhelyei, valamint a szántóterületek közrefogásában, mint természetközeli élőhelyek, a Körös-vidék ökológiai folyosóinak fontos lépő kövei.

A mezőgazdasági telephelyek mellett jelentős tájszerkezeti elemek a családi gazdaságok létesítményei, az alföldi táj arculatát meghatározó tanyák. A külterületen kialakult egykori tanyavilág mára már teljesen elsorvadt, talán húsz tanyában laknak még.

Körösújfalu közigazgatási területén az erdők egykor nagyobb területeket borítottak. Az erdők területi részaránya napjainkban nem éri el a 3 %-ot, ami a térségben alacsonynak mondható. Az erdőterületek csökkenése szorosan összefügg a folyószabályozással, a lecsapolással és a szántóterületek térhódításával. 

A település közigazgatási területének meghatározó tájszerkezeti elemei a vízgazdálkodási területek. A vizsgált terület fő vízfolyása a Sebes-Körös. Sajnos a folyószabályozás és a gátak építése során a folyót kísérő természetes növényállomány, a puhafa ligeterdők jelentős része elpusztult, a folyómedret többnyire csak bokorfüzes keretezi, bujább növényzet csak foltokban maradt meg. Jelentősebb csatornái a Cigány-foki-főcsatorna és a Gonda-foki-főcsatorna.

Problémák:

· erdősültség alacsony szintje

· elhanyagolt külterületi csatornarendszer

· belvizesedés

· felaprózott birtokrendszer

2.13 Épített környezet

A település épített környezeti értékei közül a jelenlegi polgármesteri hivatal épülete emelhető ki. Az egykori Káptalan birtok kastély udvarán egy több mint 100 éves akácfa található, az épület és az idős akácfa is védelmet érdemlő helyi érték.

A helyi védelem alatt álló építészeti értékekről és a rájuk vonatkozó előírásokkal foglakozó helyi rendelet nincs. Műemléki védelem alatt jelenleg nincs egy épület sem. 

Sajnos a településen nincsen templom, pedig a templomok általában a településkép, és településszerkezet meghatározó elemei szoktak lenni, amelyek körül található a település intézmény területe. Körösújfalun az intézmények nem alkotnak egységes intézményterületet, a középületek nagy része pedig felújításra szorul. Az egykori általános iskola Felszabadulás utcai épületének új funkciót kell találni.

Kevés a településképet meghatározó épített környezeti elem, hiszen a település alig több mint fél évszázada önállósodott, ezért a tervezett fejlesztéseknek jellegformáló hatásuk lehet. 

· Problémák:

· A település nem rendelkezik helyi építészeti értékekről és a rájuk vonatkozó előírásokkal foglakozó helyi rendelettel

· Felújításra szoruló középületek

· Egységes településkép hiánya

· Nincs a községben templom (kápolna)

3. A település jövőképe

Az ország, és egyben Körösújfalu életét is az elkövetkezendő években az Európai Unióhoz való felzárkózás érdekében tett lépések fogják meghatározni. 

Körösújfalu gazdaságát nagyrészt a mezőgazdasági nyersanyagtermelés határozza meg. A gazdasági szerkezeten belül kevés az eredményesen működő, innovatív közép és kis vállalkozások száma, ami bizonytalanná teheti a település fejlődését, és a tőkefelhalmozást. A település agrár jellegét megtartva, hosszú távú cél a helyi nyersanyagokat feldolgozó élelmiszeripar, könnyűipar, kézművesipar stb. kialakítása új beruházók segítségével, illetve helyi vállalkozások ösztönzésével. Ehhez elengedhetetlen a helyi, és térségi infrastruktúra fejlesztése, a település vonzóbbá tétele a beruházók számára.  

Mivel a település alapvetően agrár jellegű, egyik legfontosabb feladat a termőföld adottságainak megőrzése, az észszerű tájhasználat, és tájgazdálkodás. A hagyományokkal rendelkező agrárágazat továbbra is jelentős szerepet tölthet be a település életében. Azokat a mezőgazdasági ágazatokat kell a jövőben fejleszteni, amelyek az Európai Unió agrárpolitikájával összhangban állnak, hosszú távon megélhetést biztosítanak a település lakóinak, és nem vezetnek a környezet kizsákmányolásához.

Körösújfalu turisztikai potenciálja nagyrészt kihasználatlan. Az idegenforgalom fejlesztése a gazdaság megerősítésének egyik alapja lehet. Hosszú távú célok között szerepel, hogy az idegenforgalmi infrastruktúra fejlesztésével, fokozott marketing tevékenységgel fellendítsék a helyi turizmust (tanya- ökoturizmus). 
Hosszú távú célok között szerepel a jelenlegi a településre jellemző negatív demográfiai folyamatok megfordítása is.  A gazdaság fejlődésével új munkahelyek, jobb életkörülmények, szolgáltatások kibővülése várható, amelyek a település népességmegtartó képességét erősítik. 

A jövő településfejlesztése csak a környezet és természet védelmének figyelembevételével történhet. Nagyon fontos a környezettudatos gondolkodás, aminek legalapvetőbb eszköze az oktatás. A gazdasági döntéshozásnak a környezeti következmények felelősségét is vállalnia kell, a környezetvéde​lem szempontjainak a gazdasági szabályozásban is érvényesülnie kell. En​nek megfelelően a környezetvédelmi szempontoknak, környezetvédelmi fejlesztéseknek kiemelt szerepe van a településfejlesztés során.

Meg kell őrizni a település falusias arculatát és az épített környezeti értékeket, amit a művi környezet alakítása során fokozottan figyelembe kell venni. Fent kell tartani, a tájra jellemző kulturális, és természeti értékeket, a tájsebeket, roncsolt területeket pedig rekultiválni szükséges. 

Fejlesztési prioritások:

· Körösújfalu a jövőben maradjon az agrárgazdasághoz jelentősen kötődő településnek

· Mezőgazdasági nyersanyagokat feldolgozó ipar kialakítása, kézművesipar felélesztése

· Új beruházok vonzása, helyi vállalkozások támogatása 

· Munkahelyek teremtése,

· Idegenforgalom fejlesztése

· Negatív demográfiai folyamatok megfordítása

· Környezetvédelmi fejlesztések megvalósítása, egészséges környezet biztosítása a településen élők számára 

· Környezettudatos településfejlesztés

· Településkép megőrzése, helyi értékvédelem

· Természeti környezet védelme

· Helyi identitás tudat növelése, civil szervezetek támogatása

· Életszínvonal növelése

A globalizáció világvárosokra alapozott ellentmondásos időszakában –amelyben élünk-, felértékelődni látszanak az áttekinthető közösségű kisebb települések. Körösújfalu ilyen áttekinthető közösségű település. Az ebben rejlő lehetőségek talán helyben nehezen érzékelhetőek, azonban a település jövőbeli megtartó képességének növelésében biztosan lehet alapozni erre az igen értékes adottságra.

A fejlesztési prioritásokkal összhangban hosszú távú cél tehát, hogy Körösújfalu egy értékőrző, a község lakóinak egészséges, nyugodt életteret, és megélhetést biztosító, a fenntartható fejlődés követelményeinek megfelelő, rendezett alföldi településsé váljon.

4. Fejlesztési stratégia 

4.1 Versenyképes gazdasági szerkezet kialakítása

A fejlődés legfontosabb indikátora a gazdasági növekedés, a versenyképes gazdaság kialakítása tehát kulcskérdés. A gazdaság fejlődése piaci viszonyok között alapvetően a működő tőke mozgásától függ, helyi szinten az alábbi intézkedésekkel segíthető elő:

· A befektetők számára vonzó környezet kialakítása, a szélesen értelme​zett ipari háttér-feltételek, a humán, a műszaki infrastruktúra és a piacra jutás feltételeinek javításával

· Magas feldolgozott​ságú, élőmunka igényes termékeket előállító élelmiszeripar kialakításának ösztönzése

· Rugalmas, innovatív kis- és középvállalkozások támogatása 

· Az agrártermelés terén adott feltételek és a lehetőségek kiaknázása közti szakadék csökkentése, szemléletváltás és pályázatorientált fejlesztés

· Idegenforgalmi infrastruktúra fejlesztése, fokozott marketing tevékenység
Körösújfaluba nem települt jelentősebb ipari egység, az iparnak nincsenek hagyományai, a település teljes egészében agrár jellegű. A mezőgazdaságon belül az állattenyésztés jelentősége mára teljesen lecsökkent, pedig sokáig ez jelentette az egyetlen megélhetési forrást e helybelieknek, helyét a szántóföldi termelés vette át.

Mivel Körösújfalu adottságai és hagyományai alapján mezőgazdasági település, fejlődését is részben ebben az irányban képzeli el. Emellett stratégiai jelentőségű az új, innovatív iparágak, illetve nemcsak az olcsó munkaerőt kereső, hanem az alacsonyabb szintű technológiát is magas színvonalon alkalmazni tudó munkaerőre támaszkodó munkaigényes iparágak betele​pülésének elősegítése és az élelmiszergazdaság integrált fejlesztése.

A település adottságainak általában a feldolgozóipar, azon belül is elsősorban a mezőgazdasági termékeket feldolgozó ipar felel meg a legjobban. Fontos, hogy sikerüljön megfelelő helyi üzleti kapcsolatot kiépíteni a mezőgazdasági termelők és a feldolgozásra vállalkozó helyi cégek között.

A helyi vállalkozások előnyben részesítése természetes gazdasági reakció, amely nem zárja ki sem a külső tőke bevonását, sem más székhelyű vállalkozások letelepítését. A biztonságos helyi gazdaság a sokféle érdekeltségű gazdasági szereplő harmonikus együttműködéséből alakulhat ki. A helyi gazdasági konfliktusok megelőzésében, kezelésében az önkormányzatnak komoly szerepe kell, hogy legyen.

A helyi gazdaság fejlesztésében az önkormányzat alapvető eszközei:

· az információszerzés feltételeinek biztosítása,

· a piacra jutás, piacszerzés elősegítése,

· koordináció a fejlesztési forrásokhoz való hozzájutás elősegítésére,

· infrastruktúra-fejlesztés,

· területbiztosítás a zöldmezős beruházások számára 

Egy település tartós gazdasági fejlődése nagymértékben a településen bejegyzett vállalkozásokon múlik, amely cégek vezetése (és általában meghatározó tulajdonosai is) a településen élnek, erős a helyi kötődésük, a térségi identitásuk, partnerek a helyi problémák megoldásában stb.. Ezek a vállalkozók a szűken vett megtérülési szempontokon túl a település fejlődésére is tekintettel vannak, itt akarnak boldogulni, itt él a családjuk és mindent megtesznek azért, hogy a vállalkozást ne kelljen áttelepíteni egy másik helységbe. Ezen cégek egy része képes profilját bővíteni, ezáltal a helyi gazdasági életet is élénkíteni növekedésével.
Cél a település sikeres vállalkozásainak piaci pozícióit erősítve és piaci terjeszkedését segítve helyben új munkahelyek létrehozása és a gazdasági szerkezet átalakulásának, a termelés korszerűsítésének, fejlesztésének felgyorsítása. A rugalmas kis- és középvállalkozások támogatásával versenyképességük javul, és ezáltal munkahelyeket tudnak teremteni, főleg a szolgáltatásokban.

A foglalkoztatottság hosszú távú és stabil biztosítása érdekében tehát szükséges, hogy az iparfejlesztés helyi lehetőségei ne kerüljenek ki az önkormányzat látóköréből, sőt a szükség szerinti helyi támogatást is megkaphassák. A helyi vállalkozások viszonylagosan kis tőkéjüknél fogva azonban jobban ki vannak téve a piac ingadozásainak. Az önkormányzat feladata és felelőssége is gazdálkodásuk nyomon követése, esetleg nagyobb problémák megoldásában való közreműködése.

A regionális, a megyei és a kistérségi területfejlesztési stratégiákkal összhangban a kitűzött célok eléréséhez rendelt eszközök és intézkedések:
· az információszerzés költségeinek csökkentése: az Internet-re csatlakozás, a honlapok elkészítése és elhelyezése, a hálózat használatakor felmerülő költségek támogatása

· a piacra lépés költségeinek csökkentése: üzletember találkozókon, kiállításokon részvétel, üzleti ismertetőanyagok elkészítésének támogatása

· termelő infrastruktúra fejlesztése, vertikum építése a termelők részvételével, termelői közösségek létrehozása

· a minőségbiztosítási tanúsítvány megszerzésének támogatása

· az országos és egyéb pályázatokra a figyelemfelhívás, a pályázati anyag elkészítésének támogatása

· pályázati tanácsadó szolgáltatások támogatása

· A termelésben a minőségi és specializált termékekre kell koncentrálni (pl. organikus termékek, biotermékek, genetikai alapok, helyi és regionális specialitások), melyek magas feldolgozottsági szintűek. Az exportképes​ség fokozása — tekintettel a regionális, illetve a hazai felvevő piac nagy​ságára és vásárlóerejére — elsőrendű feladat.

· összpontosított forrásfelhasználással olyan gazdasági szereplőket vonzó környezet kialakítására van szükség, amely bázisa lehet egy intenzívebb, megújult szerkezetű, szélesebb ágazati fejlődés kezdetének

4.2 Mezőgazdasági struktúraváltás

Az EU Közös Agrárpolitikájához (Common Agricultural Policy, Magyarországon használt rövidítésben: KAP) EU-ba való folyamatos alkalmazkodás rendkívüli erőfeszítéseket követelnek, különösen az agrár települések esetében.  Fontos hangsúlyozni, hogy ehhez egyes gazdálkodóknak külön-külön, egymástól elszigetelt alkalmazkodása teljesen reménytelen. Eredményeket csak együttműködéssel, magas fokú szervezettséggel, a hagyományos termelési kultúra folyamatos fejlesztésével, a körülmények diktálta gyors szerkezetváltásokkal és az önkormányzat, valamint a kistérségi területfejlesztési társulás aktív közreműködésével lehet elérni. A település életét jelentősen meghatározó szektorról van szó, amely a fejlődés egyik motorja lehet. A modernizáció érdekében több hangsúlyt kell fektetni a feldolgozóipar, az agrárinfrastruktúra fejlesztésére, amelyek nagy része megvalósítható pályázati támogatás felhasználásával. Ígéretes helyi kezdeményes a 2005 elején átadásra került mogyoró pörkölő üzem, ami az élelmiszeripar meghonosításának mérföldköve lehet. Emellett persze munkahelyteremtő hatása is óriási (min. 10 fő).

Körösújfalu mezőgazdaságának jelenlegi szerkezete, színvonala fejlesztésre, reformra szorul. Hosszabb távon a község a következő célokat próbálja elérni:

· Körösújfalu a jövőben maradjon az agrárgazdasághoz jelentősen kötődő településnek

· a mezőgazdaságból élők életszínvonala nőjön, számuk ne csökkenjen

· a mezőgazdasági termelés mellett épüljön ki a mezőgazdasági feldolgozóipar, értékesítési hálózat, amely döntően a község lakóinak tulajdonában van, és jelentős mennyiségű munkahelyet teremt

· a táj adottságaihoz és az EU agrárpolitikájához alkalmazkodó mezőgazdasági szerkezet/termelés

· fenntartható fejlődés, hosszú távon életképes mezőgazdaság kialakítása

Az agrárágazat komplex fejlesztése során a helyi adottságokra figyelemmel kell lenni, a területhasználatokat ennek megfelelően kell alakítani. A fentiekben felsorolt célok megvalósítását az alábbi intézkedések segíthetik:

· a mezőgazdasági termékfelvásárlás és piaci hálózatának kiépítése, kapcsolódás a kistérségi, megyei és regionális programokhoz

·  bekapcsolódás a kistérségi, régiós logisztikai szolgáltatásba

· Birtokrendezés, birtokszerkezet javítása, földcserék, birtokkoncentráció támogatása

· Hatékony gépek, technológiák, korszerű eszközök alkalmazásának támogatása, minőségi mezőgazdasági termékek előállításának ösztönzése

· Mezőgazdasági termelésre nem, vagy csak korlátozottan alkalmas területek kivonása a gazdálkodásból, vagy az ökológiai adottságokhoz igazított művelési ágra és művelési kultúrára való átváltás (erdősítés, fásítás, vad-és halgazdálkodás előnybe részesítése)

· minőségügyi rendszerek alkalmazásának elterjesztése a mezőgazdasági ágazatban

· termelői együttműködés hálózatának kialakítása (beszerző és értékesítő szövetkezetek szerveződésének elősegítése), az Európai Uniós pályázatok nagy része is elérhetőbb szövetkezeti formában.

· Agrármarketing (hungarikumok termesztése, készítése, termékbemutatókon való rendszeres részvétel, kóstolók szervezése kiállítások keretébe). A település, kistáj, a régió jellegzetes mezőgazdasági és élelmiszeripari termékeinek marketingjét összekapcsolni az előállítási hely jellegzetességeivel, ezáltal egyedi piaci értéket adni a termékeknek, ami fontos értékemelő hatású.

· tájspecifikus termékek regiszterének összeállítása 

· termékszelektálók, csomagolók, feldolgozók stb. építésének támogatása
· külterületi öntözőrendszerek, belvízcsatorna-hálózat fejlesztése
Lehetőségek:
· post-horvest műveletek (tisztítás, osztályozás, válogatás, csomagolás), ill. nyerstermékek feldolgozásának ösztönzése (savanyítás, befőzés, aszalás) a termőhely közelében, és ehhez az infrastruktúra kialakításának (épület, technológia, utak, stb.) támogatása
· a táj ökológiai és természetvédelmi adottságaihoz igazodó, kapcsolódó agrártermelési profilok kialakítása (szárazvirág, gyógynövénygyűjtés/termesztés, kosárfonás, halgazdálkodás, extenzív állattartás stb.)
· Hozzáadott érték növelése, feldolgozás, helyi speciális termékek előállítása (pl.: gyógynövények termesztése, és az erre alapuló vertikum: illóolaj, gyógyszeralapanyag, kozmetikai alapanyag előállítása és ezekből történő termék-előállítás)
· a vetőmag előállítás és forgalmazás, alternatív illetve speciális szántóföldi növények termesztésének fejlesztése
· helyi tejfeldolgozó üzem, kis vágóhíd létesítése

· gyümölcsösök telepítése, aszalók létesítése

· biogazdálkodás

· hagyományos gazdálkodás + falusi turizmus
· mg.-i tároló- és hűtőkapacitás bővítés

4.3 Idegenforgalom fejlesztése

A település legfontosabb vonzereje a természeti környezet, hagyományai és a lakosság vendégszeretete. A település adottságaiból eredő turisztikai lehetőségek tökéletesen beleillenek az ország és a régió turizmus marketing stratégiájába (gyógy-, öko-, pihenőturizmus stb.), a település azonban messze nem használja ki idegenforgalmi lehetőségeit. A turizmus terén megfogalmazható fejlesztési javaslatok a turisztikai vonzerők, illetve a turisztikai infrastruktúra és a marketing javítására helyezik a hangsúlyt. 

Az Észak-Békés Megyei vizes élőhelyek turisztikai hasznosíthatóságának feltárására készült megvalósíthatósági tanulmány alapján Körösújfalu Körösnagyharsánnyal és Biharugrával alkothat ,,turisztikai fejlesztési” egységet. A tanulmány Körösújfalu esetében szintén az idegenfogalmi infrastruktúra fejlesztését hangsúlyozza, valamint a település rávilágít a település vízi-és falusi turisztikai adottságaira, és a szükséges intézkedésekre.

Körösújfalu a jövőben víziturisztikai kiemelt pihenőhely lehet. A Sebes-Körös víziturázás szempontjából azonban a lehetőségekhez mérten, a pihenőhelyek rendezetlensége miatt alulhasznosított. Körösújfaluban a Sebes-Körös menti kavicspadon ugyan van lehetőség a kikötésre és a sátorozásra, de szükség lenne egy kemping, és csónakberakó hely kiépítésére ahhoz, hogy az ide érkező (vízi) turisták több napot is eltöltsenek. A táborhelyek kialakítása és fenntartása alapfeltétele a színvonalas túrák szervezésének, amit a Sebes-Körös menti településekkel közösen kell tervezni, és fejleszteni.

Emellett a településnek kiváló adottságai vannak a falusi vagy tanyasi turizmus felvirágoztatására. Körösújfaluban azonban csak a gátőrházban van szálláslehetőség, és a település idegenforgalmi kínálata nem alapozza meg állandó jelleggel üzemeltetett panzió építését, ezért célszerű a szálláshelykínálatot magán szállásadással bővíteni. A tájékoztatást és oktatást a térségben működő Sárrét Falusi Turizmus Egyesület keretein belül célszerű megoldani.

Az évente ismétlődő rendezvények meghonosítása nagyszerű lehetőséget kínál, a település népszerűsítésére, egyben erősíti a hely identitás tudatot, és a lakosság közötti együttműködést. 

A turisztikai fejlesztések alapelve szintén a partnerség. A térségi együttműködés révén a Körösújfalui kínálat kiegészítheti a tágabb környezet által nyújtott kínálatot, és nem konkurensként lép fel, ezáltal erősítve az egész térség vonzerejét. A térség sajátossága, hogy az idegenforgalom fejlesztésében a több lábon állás stratégiája látszik a legcélravezetőbbnek. Az idegenforgalomban az alábbi területeken kínálkoznak lehetőségek:

· víziturizmus

· falusi-tanyai turizmus

· öko-, kerékpáros, nomád turizmus

· lovasturizmus

Összefoglalva elmondható, hogy a kulturális emlékek és rendezvények önmagukban nem jelentik fő bázisát az idegenforgalomnak, de más, főleg természeti vonzerőkkel összekapcsolva képesek hozzájárulni a látogatók számának növeléséhez, és a turisták átlagos tartózkodási idejének meghosszabbításához.

Fejlesztési irányok és szükséges intézkedések:

· idegenforgalmi infrastruktúra fejlesztése 

· szálláslehetőségek bővítése (magán szállásadás)

· szolgáltatások színvonalának növelése

· meleg étkezési lehetőség biztosítása

· fokozott marketing tevékenység:

· népszerűsítő, idegenforgalmi kiadvány készítése

· reklámtevékenység fokozása stb.

· rendezvényszervezés

· tájékoztatás, informatikai fejlesztés, Internet

· falusi turizmus fejlesztése:

·  szálláslehetőségek bővítése, régi parasztházak felújítása

· helyi gasztronómia hangsúlyozása és népszerűsítése 

· programok bővítése (lovaglás, horgászat, kerékpár bérelési lehetőség, csónakkölcsönzés stb.)

· hagyományos gazdálkodás újraélesztése, falusi turizmus

· lovasturizmus fejlesztése

· ökoturizmusban rejlő lehetőségek kiaknázása:

· ökotúra útvonalak kialakítása

· horgászási lehetőségek

· természetközeli élőhelyek visszaállítása, stb.

· vízi turizmus

· járulékos infrastruktúra fejlesztése (fürdési, zuhanyzási lehetőség)

· csónakberakó hely kialakítása stb.

4.4 Demográfia

4.4.1 Népességmegtartó képesség növelése

Békés megye népességmegtartó képessége összességében is igen gyenge, és ilyen környezetben a kistelepülések megtartó képessége értelemszerűen még gyengébb. A település önkormányzatának ezért lehetőségeihez mérten mindent meg kell tenni azért, hogy a megtartó képességet növelje.

Egy település megtartó képessége több tényezőtől függ: képes-e arra, hogy lakóinak helyben biztosítson megfelelően fizetett munkát, a munkaidőn túli tevékenységekhez elegendő teret biztosít-e, függ attól milyen a helyi kereskedelem és a szolgáltatások színvonala, az önkormányzati intézmények működésének minősége, milyen az egészségügyi és a szociális ellátás, milyen a közbiztonság, milyen az általános komfortérzet. Általában milyen, a szó tág értelmében vett életminőség, és a lakosok hosszú távú boldogulása biztosított-e. A megtartó képesség növelése főleg a fiatalok elvándorlásának csökkentésével, és a gyermek vállalási kedv ösztönzésével érhető el, ennek eléréséhez az alábbi célok tűzhetőek ki:

· Meglévő munkahelyek megtartása mellett újak létesítése

· Egészségügyi és szociális szolgáltatások minőségének javítása

· Javítani kell a külterületen élők életkörülményeit

· Fiatalok otthonteremtési lehetőségeinek javítása 

· önkormányzati bérlakások építése, helyreállítása, átalakítása

· Az általános cél egy jobb, kevesebb környezeti stresszhatást közvetítő, jobb környezeti állapotjellemzőkkel rendelkező települési környezet kialakítása

· településkép és a település általános tisztaságának megőrzése, ill. javítása

· A feltételek megteremtése esetén a helyi oktatás ismételt beindítása.

· támogatni kell a közösségi azonosság tudat növelését, és a társadalmi összefogást is növelő civil szervezetek alakulását, működését (pl.: faluszépítő kör stb.)

4.4.2 Foglalkoztatás, oktatás, kultúra

A tartós és magas munkanélküliség veszélyezteti legjobban a közösség jövőjét, ezért az önkormányzatnak minden rendelkezésre állóeszközzel arra kell törekednie, hogy a munkanélküliséget a kritikus 6 %-os érték alá csökkentse. Ezt az önmagában is rendkívül nehéz feladatot még nehezebbé teszi az EU-ba való csatlakozással járó elkerülhetetlen gazdasági profilváltoztatási kényszer.

Az elkövetkező tíz- tizenöt éves időszakban várható a szakképzett munkaerő relatív felértékelődése,  ami a település jövője szempontjából meghatározó.

· Hosszú távon el kell érni a munkanélküliség minimálisra csökkentését, versenyképes gazdasági szerkezet kialakításával (munkahelyteremtés, meglévők stabilizálása), munkanélküliek átképzésének segítésével (információnyújtás, megyei munkaügyi központtal közösen indított helyi programok, stb.), közmunka biztosításával.

· pályaválasztási tanácsadással lehetne összhangba hozni a térség munkaerő piacának kereslet kínálat oldalát

· A feltételek megteremtése esetén a helyi oktatás ismételt beindítása

· támogatni kell a minél magasabb szakképzésre jelentkezőket (ösztöndíj, tanulmányi szerződés, szociális támogatás stb.)

Az önkormányzat működtet egy művelődési házat, és e mellett a régi iskolaépületben játszóház kerül kialakításra, teleház funkcióval. Az épület felújítása, korszerűsítése a működés profiljának bővítése a helyi kulturális élet (amatőr színjátszás, népzene, hagyományőrző- és helytörténeti tevékenység stb. újraindítása) élénkítése folyamatos, hosszú távú célkitűzés. Célok:

· A helyi lakosság részére Internet hozzáférést biztosítani

· A civil szervezeteknek a működésükhöz szükséges segítséget megadni

· a Fő u. iskola (jelenleg könyvtár, teleház) épületének felújítása, modernizálása

4.4.3 Egészségügy, szociális ellátás

Az egészségügyi és szociális intézmények szolgáltatásai és színvonalának emelésére az önkormányzatnak a jogszabályokban előírt kötelezettségek teljesítésén túl kevés lehetősége van.

Kitűzött cél azonban a háziorvosi szolgáltatás színvonalának folyamatos emelése; a helyben elérhető szolgáltatások körének bővítése, minőségének javítása (fogorvosi, gyermekorvosi stb. szolgáltatások). A Vésztő várossal jelenleg is meglevő együttműködés erősítése, a lakosság részére segítség nyújtása az egészségügyi szakrendelőkbe való bejutás megkönnyítéséhez. Szükség lenne egy komplex egészségügyi cetrum építésére, a jelenlegi több mint 100 éves rendelő helyett. 

Szociálpolitikában a megelőzés és az aktív tevékenységen keresztüli segítési forma erősítése (szociális segély helyett munkahely vagy közmunka biztosítása stb.), valamint az idősekkel való törődés hatékony formáinak fejlesztése, gondozási szolgáltatások bővítése, fejlesztése. A jelenleg üresen álló Felszabadulás úti iskolában a tervek szerint szociális gondozóház kerülhetne kialakításra. Fel kell készülni a növekvő időskorúak szociális ellátására. 

A tartósan munka nélkül levők és családjaik részére szociális felzárkóztató programok indítása (életvezetési tanácsadás, munkahely vagy legalább közmunka biztosítása, visszaillesztés a segélyekből való stagnálásból és leépülésből a munkára alapozott életvezetési életformára). Szükség esetén az ehhez a munkához nélkülözhetetlen intézményrendszer kialakítása. Ki kell építeni továbbá egy tanyagondnoki hálózatot, és bővíteni kell a szociális étkezést igénybevevők körét.

4.5 Infrastruktúra és környezetvédelem fejlesztése

4.5.1 Infrastruktúra 

4.5.1.1 Közlekedés

A település megyén illetve országon belüli integrációjához, a hosszú távú fejlődés biztosításához elengedhetetlen a közlekedés feltételeinek, térségi szinten pedig a település elérhetőségének javítása. A Békés Megyei Területrendezési Terv nem irányoz elő Körösújfalut érintő közútfejlesztést, nem közeli de távlati fejlesztés lehet a regionális vasút rekonstrukció, elsősorban a Nagyvárad orientáció jelentőségének öt éven belüli felerősödése várható hatásai következtében. A település ezen kívül hosszú távon az alábbi közlekedésfejlesztéseket, intézkedéseket tervezi:

· a település burkolt útfelületeinek növelése, szilárd burkolat kiépítése a Rákóczy utcán és az Arany J. u. II. ütemében, illetve lehetőség szerint a többi utcában

· burkolat felújítás a Fő utcán

· a kiépített burkolt útfelületek, járdák, kerékpárutak folyamatos karbantartása
· belterületi kerékpárút kiépítés
· balesetveszélyes csomópontok megszüntetése
· az önkormányzati tulajdonú földutak folyamatos karbantartása

· a Kótpuszta-Okány összekötőút felújításának szorgalmazása

· a megyehatár-Komádi összekötő út felújításának szorgalmazása

4.5.1.2 Közművek

Körösújfalu hosszú távú célkitűzései között szerepel a település összközművesítése, valamint a kiépült közművek rácsatlakozásainak növelése.

Célkitűzések:

· a települési szennyvízcsatorna hálózat és szennyvíztisztító mű kiépítése ezzel is csökkentve a környezetszennyezést

· A meder és partszakaszok rendszeres karbantartása

· A csapadékvíz elvezető művek fejlesztése (kül- és belterületen)

· gázhálózati rákötések számának növelése

· egészséges ivóvíz biztosítása

A távközlési-kommunikációs rendszerek fejlődése a modern gazdaság egyik alapfeltétele. Az új technika kiaknázásával, új fejlődési dimenziók nyílnak meg:

· gyorsabb információ elérés

· távmunka révén új professzionális tevékenységek lehetősége

· a helyi termékek jobb eladhatósága

· egyes szolgáltatások elérhetőségének javulása a lakosok számára

A fejlesztési projektekben külön előnyökkel számolhat az a település, aki felhasználja az ITC (információs és telekommunikációs technológia) előnyeit. Az ITC segítségével gyorsabb és hatékonyabb az ügyintézés, pályázás, partnerkeresés, megkönnyítve ezzel az önkormányzat életét. Az információs technológia fejlesztés főbb irányvonalai:

· települési informatikai hálózatok fejlesztése (kábel, mikrohullám, satelit)

· szélessávú Internet elérés biztosítása

· E-közigazgatás fejlesztése

· gazdasági információs szolgáltatás fejlesztése (ipari park, önkormányzati modell- office)

4.5.2 Környezetvédelem 

Alapvető cél hosszú távon összhangot teremteni a környezet és a társa​dalmi-gazdasági folyamatok között, hiszen a gazdasági döntéshozásnak a környezeti következmények felelősségét is vállalnia kell, a környezetvéde​lem szempontjainak a gazdasági szabályozásban is érvényesülnie kell. A lakosság számára biztosítani kell az egészséges élet minden​napi feltételeit (tiszta víz és levegő, megfelelő rekreációs környezet stb.). A településkörnyezet védelmének érdekében a környezetbarát szemlélet kialakítását és a társadalmi aktivitás növelését ösztönző programokat kiemelten kell támogatni.

4.5.2.1 Levegővédelem

A jelenlegi, lényegében kedvezőnek tekinthető állapot megtartása és ezen belül a porszennyezés csökkentése érdekében a következő célkitűzések fogalmazhatók meg:

· A korszerű fűtésszerkezet kialakításával (a gázvezeték kiépítésének befe​jezésével és bekötött lakások arányának növelésével) a még e szempont​ból hátrányos területeken csökkenteni kell a téli időszak potenciális lég​szennyező forrásait.

· A levegőtisztaság-védelem fontos eszköze a fenntartható közlekedésszer​vezés és a közlekedés-technológia fejlesztése. Ezek a beavatkozások a közlekedési zajterheléseket is lényegesen csökkentenék. 

· A mezőgazdaságból származó diffúz szennyezések, elsősorban a porszennyezés csökkentése: szélvédő erdősávokkal, út menti fasorok telepítésével, a gyengébb termőképességű földrészleteken kisebb erdők telepítésével

· A földutak felporzásából származó légszennyezés csökkentése, az utak burkolásával és karbantartásával

· Új beruházásoknál a védőövezetek és az uralkodó szélirány figyelembe vétele

· allergiát okozó gyomnövények visszaszorítása, rendszeres irtása

· helyi állattartó rendeletben szabályozni az állattartás feltételeit, különös tekintettel a bűzhatásra

· a kijelölésre kerülő mezőgazdasági telephelyeknél szükséges a megfelelő védőövezet kialakításának lehetőségét biztosítani kell a rendezési tervben

· nagyüzemi állattartásra célszerű lenne külterületen meglévő (esetleg használaton kívüli) tanyák, majorok területén kijelölni

4.5.2.2 Felszíni és felszín alatti vizek

A vízminőség-védelem alapvető célja, egyrészt a felszíni és felszín alatti vízkészletek, mint a létfenntartáshoz és a gazdasági tevékenységekhez fontos környezeti erőforrásnak a fenntartható használatának biztosítása, másrészt az élővizeknek, mint az ember természeti környezetének, és a táj jellegét meghatározó tényezőjének a megőrzése.

Feladatok:

· A felszíni vizeket érő szennyezőanyag terhelések megszüntetése:

· folyékony (kommunális és állattartásból eredő) hulladékok környezetvédelmi szempontból megfelelő gyűjtése, kezelése

· szennyvízcsatornázás

· talajvizek nitrát terhelésének a csökkentése, korszerű és környezetkímélő agrártechnológiák alkalmazása

· potenciális és tényleges szennyezőforrások feltárása, felszámolása

4.5.2.3 Talajvédelem

A település jövője nagyban függ a talajok termőképességének megőrzésétől. Az egészséges élelmiszerek termeléséhez elkerülhetetlen a kemizálás mér​séklése. A jelen és a jövő generációk érdekében ezt a technológiai váltást indokolt lenne mielőbb elkezdeni.

A gyenge termőképességű, rossz minőségű talajok esetében támogatni kell a területhasznosítás módjának fokozatos megváltoztatását (például azokat a területeket célszerű erdősíteni, gyepesíteni, amelyeken a későbbi idő​szakban sem tervezett intenzív mezőgazdasági tevékenység végzése).

Célkitűzések:

· A gabona túlzott vetésterületi arányának mérséklését a biomelioratív nö​vénytermesztés (vetésváltás, pillangósok termesztése) növelésével célszerű elérni. 

· A talajdegradáció megfékezése mezővédő erdősávrend​szer kialakításával és az erdőtelepítéssel

· A meliorációs beavatkozások között a meliorációk rekonstrukcióját és a meszezést és mélylazítást kell szorgalmazni. A káros sófelhalmozódás megakadályozása érdekében korlátozni szüksé​ges a talajvíz-kitermelést, továbbá támogatni kell a talajkímélő öntözési technológiák alkalmazását.

4.5.2.4 Hulladékgazdálkodás

A település hulladékgazdálkodási feladatait az a település hulladékgazdálkodási terve alapján kell megvalósítani a 2003-2008 időszakban. Hulladékszegény technológiák alkalmazásával csökkenteni kell a keletkező hulladékok mennyiségét. A keletkezett hulladék elhelyezését és ártalmatlanítását úgy kell megoldani, hogy veszélyeztesse a környezeti elemeket.

Az elkövetkezendő 3 év legfontosabb feladatai:

· a lakossági szilárdhulladék-gyűjtés során a szelektív szemétgyűjtés lehe​tőségének fokozatos megteremtése (szelektív hulladékgyűjtő szigetek, hulladékgyűjtő udvar kialakítása)

· házi komposztálás elősegítése, zöld hulladék szelektív gyűjtése, hasznosítása

· veszélyes-hulladékok (egészségügyi és különleges kezelést igénylő hulladékok, kommunális eredetű veszélyes hulladékot) szelektív gyűjtése, tárolása, elszállítása megfelelő ártalmatlanító helyekre

· állati eredetű hulladékok elszállításig történő biztonságos tárolásának megteremtése, dögtér rekultiválása

· a szennyvízcsatorna hálózat kiépítésével a kommunális folyékony hulladék minimalizálása

· hulladékudvar kialakítása

· illegális hulladéklerakók felkutatása, megszüntetése

· hulladéklerakás által roncsolt területek rekultivációja 

4.5.2.5 Zaj- és rezgés elleni védelem

A településen nincsen nagyobb, zajforrással terhelt ipartelep, illetve lakóterületbe ágyazott üzem, telephely. A csekély zajterhelés a települést érintő közúti közlekedési forgalomból származik. A zajterhelés elleni védelem külön intézkedést nem igényel.

Kitűzött célok:

· utak mentén fásítás

· elsősorban a kisvállalkozások körében jelen levő, lakókörnyezetbe ágyazott ipari telephelyek zajkibocsátását korlátozni, e telephelyek növekedése esetén gazdasági övezetbe telepítését (esetleg önkormányzati kedvezményes telekjuttatással) támogatni.

4.5.2.6 Energiakorszerűsítés. alternatív energiaforrások

A fenntartható fejlődés érdekében szükség van a tudatos és észszerű energiahasználat elterjesztésére, megújuló energiaforrások népszerűsítésére. Az energia-felhasználást racionalizálását, és a megújuló energiaforrások hasznosítási lehetőségeit célzó energetikai fejlesztések beletartoznak a Nemzeti Fejlesztési Tervbe. Helyi szinten a Környezetvédelem és Infrastruktúra Operatív program ,,környezetvédelem” prioritásának egyik intézkedése ad lehetőséget az energiagazdálkodás fejlesztésére.

Intézkedések, feladatok:

· középületek energiaracionalizálása (nyílászárók, szigetelés, fűtésrendszer)

· depóniagázból és szennyvíziszapból (későbbiekben) nyerhető energia hasznosítása

· energiafű/fa felhasználás (mezőgazdasági termelők bekapcsolása az új technológia meghonosításába

· megújuló energiaforrások népszerűsítése, amely jelentősen hozzájárulhat a jelenlegi szén-dioxid kibocsátás csökkentéséhez

· megújuló energiaforrások felhasználásán alapuló energiatermelő beruházások támogatása (pl.: biomassza, geotermikus-, nap-, szél- energiahasznosítás)

·  faapríték, pellet rendszerek, növényolajprések népszerűsítése

4.6 Ár-és belvízvédelem

Mivel Körösújfalu közigazgatási területének nagy része belvíz által erősen veszélyeztetett, ezért nagyon fontos a meglévő csatornahálózat folyamatos karbantartása, és újak kiépítése.

Az elmúlt időszakok egyre kiszámíthatatlanabb hazai és külföldi árvízi eseményei azt mutatják, hogy tovább kell elemezni az árvízi biztonság kérdését.

A nemzeti vagyon árvízkatasztrófák elleni védelmét — az eddig alkalmazott módszerek megtartása mellett — ki kell egészíteni a védművek állapotának alaposabb megismerésével, valamint a technika fejlődésének eredményeit felhasználó korszerű információs rendszerekkel.

Feladatok:

· bel- és külterületi belvízelvezető csatornahálózat fejlesztése

· árvízvédelmi művek felülvizsgálata

4.7 Tájrendezési koncepció

Körösújfalu döntően mezőgazdasági település, adottságai lévén azonban jelentős szerepet kell a jövőben elfoglaljon a település életében a természetvédelmi célú területhasznosítás is. A mezőgazdasági területek kiterjedésének csökkenésével a jövőben sem kell számolni, azonban a táji adottságok jobb kihasználása végett a mezőgazdasági szerkezet átalakulása és a művelési ágak változása (gyepterületek növelése) várható. 

A település külterületének nagy részét kitevő mezőgazdasági területek fejlesztése során az alábbi szempontokat javasolt érvényesíteni:

· A mezőgazdasági területeken belül a termelési hagyományokhoz igazodó, a táji, természeti értékek védelmét biztosító differenciált övezeti rendszert kell kialakítani.

· A differenciált övezeti rendszer célja a tájhasználati hagyományokra épülő olyan differenciált szabályozási előírások megfogalmazása, mely:

· biztosítja a természetvédelmi szempontból értékes mezőgazdasági területek (sziki növényzettel borított gyepterületek, szikes talajú szántók) védelmét, valamint

· lehetővé teszi a térségben a tanyagazdaságok kialakítását. 

A mezőgazdasági tevékenységekhez kapcsolódó létesítmények, épületek elhelyezésére olyan szabályozási előírások megfogalmazása szükséges, mely gazdaságilag célszerű birtokméretek kialakulását ösztönzi, megakadályozza a földrészletek túlzott elaprózódását, ill. a külterületi földterületek túlzott beépülését, továbbá tájbaillő, a táji hagyományokat tükröző épületek kialakítását ösztönzi.

Körösújfalu közigazgatási területén az erdők területi részaránya alacsony. Az erdőterületek fejlesztése során az alábbi szempontokat javasolt figyelembe venni:

Az erdőterületek kondicionáló, klímajavító és kedvező tájképi szerepe miatt a tájrendezés kiemelt feladata a meglévő erdők, erdősávok megőrzése, valamint új erdők létesítése.

Az erdőfejlesztéssel érintett területek kijelölésekor figyelembe kell venni a talaj adottságokat. Új erdők telepítésére elsősorban a rosszabb minőségű mezőgazdasági területeken, a dűlőutak mentén, tanyák, majorok, ipari üzemek környezetében nyílik lehetőség.

Ki kell dolgozni a településvédő erdők, település közeli parkerdők rendszerét.

A táj karakteresebbé tétele végett törekedni kell a honos fafajokkal történő erdőfelújításra, ill. erdőtelepítésre. 

Körösújfalu térségében számos természeti, táji érték található, melyek megőrzése az élővilág védelme, a biológiai sokféleség fokozása, a kultúrtörténeti értékek megóvása, valamint a kedvező tájképi megjelenés fenntartása miatt kiemelt feladat. 

Természetvédelmi, tájvédelmi szempontból megoldandó feladatok:

· Biztosítani kell a táji, természeti értékek

· az Érzékeny Természeti Területek,

· a Natura 2000 területek (ökológiai hálózat),

· az ökológiai folyosók,

· a Körös-Maros Nemzeti Park Igazgatóság által potenciális természeti területként nyilvántartott gyepterületek, nedves élőhelyek, valamint

· a kultúrtörténeti értékek – kunhalmok 

védelmét.

Körösújfalu táji, természeti értékeinek hatékony védelme szigorúbb szabályozási előírásokat tartalmazó övezetbe sorolással segíthető elő.  

Település szerkezet és épített környezet védelme, fejlesztése
A község jövőbeli fejlődése nem igényli a térszerkezet átalakítását. A szabályozásnak így arra kell összpontosítania, hogy a kor követelményeinek megfelelő új építési technológiákkal szerint épülő házak illeszkedjenek a múlt-jelen-jövő folyamatába, teret adva az építészet, mint alkotó tevékenység szabadságának, amely gazdagítja a települést.
A demográfiai változásokat, a jelenlegi lakóterület nagyságát és lakásállományát összevetve új lakóterület biztosítására nincsen szükség. Amennyiben a lakónépesség nagyobb mértékben növekedne –amelyre semmi jel nem mutat pillanatnyilag-, úgy ezt a váratlanul jelentkező építési igény a későbbiekben ki lehet elégíteni tömbfeltárással. Az egy főre eső lakásnégyzetméterek növekedésének igénye biztosítható a meglevő lakóterületeken a házak korszerűsítésével, bővítésével és átépítésével. A régi rossz állagú épületek bontása után, az így felszabaduló építési telkeken az építési szándékok megvalósíthatók.
A községnek jelenleg mezőgazdasági telephelyei vannak, kimondottan ipari jellegű övezete nincsen. Szükség lesz nyitni a mezőgazdasági feldolgozó ipar irányába, de valószínűleg egyéb feldolgozó ipart is tudni kell fogadni, és nem minden ilyen jellegű tevékenység elhelyezése oldható meg lakóterületbe telepítéssel. (Egy varroda még nem zavarja különösebben a lakókörnyezetét, de pl. egy mezőgazdasági csomagolóüzem már igen.) Ezek számára is biztosítani kell megfelelő telephely-kialakítására alkalmas területet egy gazdaság-ipari jellegű övezetben.
Kisebb és közepes kereskedelmi- és szolgáltatóegységek számára a megfelelő szabályozási elvek alkalmazásával- a szükséges építési lehetőség biztosítható. Nagyobb kereskedelmi egységek idetelepülése a község viszonylag alacsony lélekszáma miatt nem várható.

Több mint tíz éve zajlik a földtulajdonosi szerkezet és az egész mezőgazdaság termelési struktúrájának átalakulása. E folyamat részletei ma nem lehet előre látni, a változások nagysága azonban nem hagy kétséget maga felől. Ebben az elkövetkező nehéz átmeneti időszakban a külterületi térszerkezetnek ill. annak tervezésének, alakításának meg kell felelnie azoknak az elvárásoknak, amelyek lehetővé teszik:

· a komplex tájpotenciál hosszú távú és folyamatos növelését

· a megfelelő mozgásteret a gazdaság szereplői számára, hogy gyors gazdasági és technológiai reagálásokat hajthassanak végre,

· a természeti értékek megtartását.

Nem cél a külterületi lakott helyek számának növelése, de lehetőséget kell biztosítani a várható mezőgazdasági struktúra váltás során az épített külterületi környezet kialakítására.

Kitűzött településfejlesztési cél egy tiszta térszerkezeti átformálású igényes, karakteres, a település rangját, megjelenését erősítő településközpont kialakítása. Ezt a folyamatot a növényállomány és térburkolat tervszerű és folyamatos minőségi fejlesztése, szökőkút stb. építése teheti teljessé. Különös gondosságot igényel az épületek építészetileg is igényes felújítása ill. részleges cseréje. 

Az utcák, terek fásítása, parkosítása kiemelt figyelmet érdemel. A növényzet telepítésével azonos jelentőséget kell azonban kapnia a fenntartásnak is. A település megjelenését, a település lakóinak közérzetét növelné, egy igényesen kialakított közpark, és játszótér.

Nem szabad megfeledkezni a reklámfelületek városkép formáló szerepéről. Mindenképpen kerülni kell, adott esetben korlátozni, a nagy méretű, környezet idegen anyagú és megjelenésű 

reklámfelületek – főleg az üzletektől távol eső- kihelyezését. 

A jövőben biztosítani kell a település lakói számára a sportolási lehetőséget. Az erre alkalmas terület kijelölése szintén a rendezési terv feladata lesz.

Körösújfalu négyzethálós szerkezetű, szép és fejleszthető közterületi növényállományú és rendezett település. A lakóépületekkel vegyesen jelentkező intézményi és szolgáltató funkciók a jövőben is megfelelnek. A települési épített környezet további fejlesztésének célja és feladata egy kedvező környezeti állapotjellemzőkkel rendelkező, kevés környezeti stresszhatást eredményező települési környezet kialakítása és fenntartása, amely a település lakosainak kellemes életfeltételeket biztosít, valamint turisztikai szempontból jelentős vonzerővel bír.

A településkép, településszerkezet és az építészeti arculat alakításának alapvető céljai:
· építészeti örökség megőrzése érdekében, javasolt az épített környezet értékek elemeinek helyi védetté nyilvánítása, valamint a védetté nyilvánított építészeti értékekkel kapcsolatos előírások megfogalmazása (pl.: hagyományőrző felújítás, és a felújítás során alkalmazandó anyagok minősége stb.)

· Önkormányzati tulajdonú intézmények felújítása, fejlesztése

· a település lakóinak sportolási lehetőségeinek javítása 

· zöldterületek fejlesztése (minőségi, mennyiségi)
· a gazdasági növekedést segítő területbiztosítások a térszerkezetben
· egységes településkép kialakítása
· a rendezett, életminőséget és megtartó-képességet növelő településszerkezet és építészeti arculat gazdagítása,

· karakteres, az építészeti környezettel harmonizáló zöldterület-fejlesztés

· a változó gazdasági környezetnek megfelelő térszerkezetű és összetettségében gazdagodó külterület fejlesztés, amely kiemeli a védelemre érdemes gazdag természeti adottságokat,

· a környezettudatos életmód kialakításának megjelenítése a település térszerkezetében és építészeti arculatában, valamint a külterületi térszerkezet fejlesztésében.

4.8 Kistérségi intézményrendszer és az EU regionális politikájához való alkalmazkodás

Ecsegfalva az Észak-Békés Megyei Önkormányzati Térségfejlesztési Társulás tagja. A társulás megbízásából 1999-ben elkészült az „Észak-Békés Megyei Önkormányzati Térségfejlesztési Társulás vidékfejlesztési stratégiai programja” című fejlesztési dokumentum. Ecsegfalva településfejlesztési koncepciója igazodik az e dokumentumban kijelölt célokhoz és fejlesztési irányokhoz.

Az Uniós csatlakozással felértékelődött a kistérségek szerepe, ezért elengedhetetlenül fontos, hogy a község tevékenyen részt vegyen a kistérségi együttműködésben. A kistérséggel való együttműködés a közös információszerzés, fejlesztési forrásokra benyújtott pályázatok, általában az együttműködés, az abban rejlő (sokszor kimondottan anyagi) előnyök, lehetőségek kihasználása elemi érdeke a településnek és meghatározó lehet hosszú távú fejlődésében is.

Magyarország Uniós csatlakozásával megváltoztak a támogatási formák, és a támogatásokhoz való hozzáférés formai és tartalmi körülményei. Azok nyerhetnek a pályázatokon, akik a feltételeket (a projektek illeszkednek az intézkedésekhez, rendelkeznek minden szükséges alátámasztó dokumentummal; pl. környezeti hatások kimutatása, költség-haszon elemzés stb.) teljesítik. Ezt azért nagyon fontos hangsúlyozni, mert egy-egy pályázó számára nem elég a pályázat kiírásakor kigondolni milyen projektet szeretne, erre már előre fel kell készülni, hogy a kiírás időpontjára már minden készen álljon. Tehát egy-egy pályázó legfontosabb feladata jelenleg, hogy megismerje a már véglegesítés alatt levő programokat, intézkedéseket, ha eddig ezek kidolgozásában nem vett részt, határozza meg milyen projekttel szeretne pályázni ezen belül, s kikkel társulna ehhez, majd dolgozza ki a lehető legrészletesebb módon a projekt részleteit.

A tagsággal életbe lépett pályázati rendszer legnagyobb különbsége, hogy megsokszorozódnak a források. A korábbi tagországok példája azt mutatja, hogy a strukturális alapok összeg olyan nagy, hogy nem az a probléma, hogy nincs elég pénz, hanem, hogy nincs elegendő, jól kidolgozott, támogatásra jogosult projekt, tehát a tagország nem tudja elkölteni a forrásokat. Érdemes nem egy-egy településnek külön, hanem többnek összefogva pályázni.

A projekteknek egy-egy intézkedéshez, programhoz kell illeszkednie, s rendkívül sok  eljárási szabályt kell betartania annak, az uniós pályázati rendszerben. Ezeket a szabályokat meg kell tanulni és tudni kell alkalmazni.

Ecsegfalvának a kistérségben betöltött szerepének növelését stratégiai célként kell kezelni.

Az ehhez kapcsolódó önkormányzati feladatok:

· folyamatos tájékozódás,

· a helyi célok programokban való megfogalmazása, annak naprakészen tartása,

· a települési célok érvényre juttatása a kistérségi együttműködésben,

· a lehetőségekre való gyors reagálás,

· a támogatásokra való felkészülés,

· a helyi kooperációs készség erőteljes növelése

5. Körösújfalu község fejlesztési akcióterve

	Fejlesztések, intézkedések
	A megvalósítás várható időpontja

	Társadalom,

demográfia
	népességmegtartó képesség növelése
	folyamatos

	
	helyben elérhető szolgáltatások színvonalának növelése
	

	
	munkanélküliség csökkentése
	

	Gazdaság


	agrárstruktúra korszerűsítése
	folyamatos

	
	gazdasági-ipari övezet kijelölése
	2006. 12. 31

	Idegenforgalom
	idegenforgalmi infrastruktúra fejelsztése
	folyamatos

	
	a falusi turimus fejlesztése 
	

	
	marketing tevékenység fokozása 
	

	
	szolgáltatások színvonalának növelése
	

	Természeti környezet, környezetvédelem
	hulladékgyűjtő udvar kialakítása
	2008. 12. 31

	
	szelektív hulladékgyűjtő rendszer kiépítése
	2006. 01. 01.-2007. 12. 31.

	
	erdősültség növelése
	folyamatos

	
	Szeméttelep bezárása
	2005.06.30

	
	illegális lerakók, roncsolt területek rekultivációja
	2005. 12. 31.

	
	állati eredetű veszélyes hulladékgyűjtő hely kialakítása, dögkút bezárása
	2005.12.31

	
	Dögkút rekultivációja
	2006. 12. 31.

	
	Természetközeli élőhelyek kialakítása, védelme
	folyamatos

	Infrastruktúra
	belterületi kerékpárút építése
	-

	
	Balesetveszélyes csomópontok szabályozása
	2006. 07. 01 (rendezési tervben)

	
	szennyvízcsatorna hálózat teljes kiépítése, szennyvíztisztító telep kapacitás bővítése
	2005. 03. 01 - 2007. 12. 31.

	
	bel- és külterületi csapadék elvezető rendszer korszerűsítése, fejlesztése
	folyamatos

	
	burkolt felületek növelése
	folyamatos

	Településszerkezet és épített környezet
	önkormányzati intézmények korszerűsítése, felújítása
	folyamatos

	
	épített környezet értékek katasztere
	2006. 07. 01

	
	sportolási lehetőség biztosítása
	-


�




















Negatív demográfiai folyamatok








* Magyar Urbanisztikai Társaság: A település rendezési tervek részletes tartalmi és eljárási követelményei (szakmai koncepció) Budapest, 2002. december

